Република Северна Македонија

Министерство за животна средина и просторно планирање

ПРЕДЛОГ НА

ЗАКОН ЗА УПРАВУВАЊЕ СО БАТЕРИИ И АКУМУЛАТОРИ И ОТПАДНИ БАТЕРИИ И АКУМУЛАТОРИ

Скопје, мај 2020 година

**ВОВЕД**

I. **ОЦЕНА HA СОСТОЈБИТЕ BO ОБЛАСТА ШТО ТРЕБА СЕ УРЕДИ CO ЗАКОНОТ И ПРИЧИНИ ЗА ДОНЕСУВАЊЕ HA ЗАКОНОT**

Основниот закон со кој се уредува управувањето со отпад во Република Северна Македонија е Законот за управување со отпадот (ЗУО) („Службен весник на Република Северна Македонија“ бр. 68/04, 71/04, 107/07, 102/08, 134/08, 09/11, 123/12, 147/13, 163/13, 51/15, 146/15, 156/15,192/15, 29/16 и 63/16). Во овој закон е воспоставена основната обврска за „проширена одговорност на производителот“, што ги опфаќа и производителите на батерии и акумулатори. Понатаму, управувањето со батерии и акумулатори и отпадни батерии и акумулатори во Република Северна Македонија детално е уредено со Законот за управување со батерии и акумулатори и отпадни батерии и акумулатори (“Службен весник на Република Северна Македонија” број 140/10, 47/11, 148/11, 39/12, 163/13 , 146/15 и 39/16).

Законот за управување со батерии и акумулатори и отпадни батерии и акумулатори го уредува управувањето со батерии и акумулатори и отпадни батерии и акумулатори во Република Северна Македонија, врз основа на начелото „проширена одговорност на производителот“, и истиот е усогласен со релевантното законодавството на Европската унија во оваа област.

Во насока на применување на начелото „проширена одговорност на производителот“, во законот е воспоставена еколошка одговорност на производителите на батерии и акумулатори. Имено, производителите на батерии и акумулатори (вклучувајќи и увозниците) меѓудругото, се одговорни за:

* собирање на отпадните батерии и акумулатори кои се создаваат од пуштањето на пазар на нивните производи,
* намалување на количините на отпадни батерии и акумулатори,
* потикнување на економски активности за искористување на корисните компоненти од овој вид на отпад со негово рециклирање или други форми на преработка, и
* обезбедување на висок степен на заштита на животната средина и здравјето на луѓето.

За реализирање на обврските, производителите и увозниците можат на два начина да ги исполнат и тоа: нивните законски обврски да ги реализираат самостојно, доколку за тоа имаат обезбедено дозвола за самостојно постапување со отпадни батерии и акумулатори и колективно со основање или приклучување кон колективен постапувач кој во нивно име и за нивна сметка ќе ги реализира нивните законски обврски. Во таа насока, врз основа на овој закон во Република Северна Македонија досега се формирани неколку колективни постапувачи со отпадни батерии и акумулатори и самостојни постапувачи со отпадни батерии и акумулатори, кои ги спроведуваат обврските на производителите што произлегуваа од овој закон.

Спроведувањето на законот покажа одредени слабости и неможност да се постигнат основните цели на законот, како и реализирање на националните цели за собирање на отпадни батерии и акумулатори. Како слаби точки, меѓудругото беа воочени:

* недоволното регулирање на работата на колективните постапувачи, особено во делот на начинот на користењето на средствата од надоместокот што го добиваат колективните постапувачи од производителите, и
* недоволното вклучување на производителите во колективните системи за управување со отпадни батерии и акумулатори и воспоставување на самостојни системи за постапување односно плаќање на надоместокот за управување со батерии и акумулатори,

Оваа состојба наметна потреба за подетално уредување на работењето на колективните и самостојните системи за постапување со отпадни батерии и акумулатори и воспоставување на дополнителни механизми за потикнување на производителите да пристапат во колективни или индивидуални системи, се со цел да се избегне можноста за обиколување на законските обврски и нарушување на конкуренцијата и пазарот.

**II. ЦЕЛИ, НАЧЕЛА И ОСНОВНИ РЕШЕНИЈА**

Основните цели на Законот за управување со батерии и акумулатори и отпадни батерии и акумулатори, се:

* намалување до најмало можно ниво на негативното влијание на батериите и акумулаторите и отпадните батерии и акумулатори врз животната средина и здравјето на луѓето, и
* унапредување на стандардите за заштита на животната средина од страна на економските оператори вклучени во текот на животниот циклус на батерии и акумулатори, особено вклучените во процесот на третман и рециклирање на отпадните батерии и акумулатори.

Покрај основните цели, во согласност со начелото на циркуларна економија, со овој закон треба да се постигнат и следниве цели:

* да се спречи создавањето на отпадните батерии и акумулатори;
* да се намали количеството на опасни супстанци во батериите и акумулаторите, и со тоа да се намали токсичноста на отпадот од батерии и акумулатори;
* да се постигне високо ниво на рециклирање и други видови на преработка на отпадните батерии и акумулатори, како и намалување на депонирањето на отпадните батерии и акумулатори;
* обезбедување на сеопфатен систем за управување со отпадни батерии и акумулатори (враќање, собирање, третман и рециклирање на отпадните батерии и акумулатори);
* зголемување до најголема можна мера на одделното собирање на батерии и акумулатори и спречување на отстранувањето на отпадните батерии и акумулатори како дел од комуналниот отпад, со цел да се постигне висок степен на нивна преработка;
* обезбедување на услови за развој на пазарот за рециклирање и други начини на преработка на отпадни батерии и акумулатори;
* обезбедување на еднаква положба на пазарот за домашните и странските правни и физички лица, како и избегнување на трговски бариери кои можат да ја нарушат конкуренцијата, и
* потикнување на користењето на најдобрите достапни техники и технологии за преработка и рециклирање на отпадните батерии и акумулатори.

Врз основа на овој закон, управувањето со батерии и акумулатори и отпадни батерии и акумулатори во Република Северна Македонија, се заснова на:

*Начелото на одговорност на производителот*, според кое производителот на батерии и акумулатори кој при вршење на својата дејност создава или придонесува кон создавање на отпадни батерии и акумулатори, е одговорен за преземање на мерки за управување со отпадните батерии и акумулатори, со цел да се елиминира и/или намали до крајна можна мера негативното влијание врз животната средина кое настанува како резултат на отпадните батерии и акумулатори создадени од неговата дејност, вклучувајќи создавање на услови за остварување на висок степен на одделно собирање, рециклирање и друг начин на преработка на отпадните батерии и акумулатори, и

*Начелото на процена на животниот циклус на производот*, според кое производителот на батерии и акумулатори е должен да изврши процена на животниот циклус на батериите и акумулаторите на начин со кој ќе се подобрат еколошките перформанси на батериите и акумулаторите, ќе се исклучи или намали присуството на опасни супстанции во нив согласно со научно-техничките достигнувања, како и дизајнирање на батериите и акумулаторите на таков начин што ќе придонесе кон намалување на вкупниот обем на отпадни батерии и акумулатори, со цел за да се спречат негативните влијанија врз животната средина.

Со овој предлог закон, за разлика од досегашниот Закон за управување со батерии и акумулатори и отпадни батерии и акумулатори, се предлага решение со која воспоставувањето и работата на колективните и самостојните системи за управување со со батерии и акумулатори и отпадни батерии и акумулатори да се уредуваат со ново предложениот Закон за проширена одговорност на производителот во управување со посебните текови на отпад.

**III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА**

Со предлог на Законот за управување со батерии и акумулатори и отпадни батерии и акумулатори не се утврдуваат дополнителни обврски од досегашните кои наметнуваат дополнителни финансиски последици за буџетот на централната или локалната власт. Но, предлог законот се очекува да овозможува поефикасно собирање и искористување на средствата од надоместокот за управување со батерии и акумулатори и отпадни батерии и акумулатори. Овој предлог закон и Предлог Законот за проширена одговорност на производителот во управување со посебните текови на отпад, ја зајакнуваат обврската средствата собрани од надоместокот, да се трошат на проекти кои придонесуваат кон заштитата на животната средина и подобро управување со отпадните батерии и акумулатори, преку спроведувањето на Програмата за управување со посебните текови на отпад која е предвидена да се донесе согласно Закон за проширена одговорност на производителот во управување со посебните текови на отпад.

**IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗАТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ**

Со овој предлог на закон во голема мера се потврдува досегашниот систем за управување со батерии и акумулатори и отпадни батерии и акумулатори, и во таа насока не се очекуваат значителни директни нови материјални обврски за субјектите кои постапуваат со батерии и акумулатори и отпадни батерии и акумулатори.

**V. ПРЕГЛЕД НА ПРОПИСИ ШТО ТРЕБА ДА СЕ ДОНЕСАТ ЗА СПРОВЕДУВАЊЕ НА ЗАКОНОТ**

За спроведување на предлог законот, согласно предложените одредбите потребно е да се донесат следните подзаконски акти и тоа:

1. Правилник за начинот на означување на батериите и акумулаторите и на батериските пакувања, формата и содржината на симболот за одделно собирање, формата и содржината на хемискиот симбол за метали, како и начинот за утврдување на капацитетот на преносните и автомобилските батерии и акумулатори (врз основа на член 13 став (4));
2. Правилник за начинот на следење и пресметка на реализацијата на стапките за собирање на отпадни батерии и акумулатори, формата и содржината на образецот за следење и пресметка како и методологијата за пресметка на годишните количини продадени батерии и акумулатори (врз основа на член 18 став (9);
3. Правилник за посебните правила во однос на пресметување на ефикасноста на рециклирањето на отпадните батерии и акумулатори (врз основа на член 19 став (6));
4. Правилник за формата и содржината на образецот за водење евиденција од страна на трговците за количините на преземени отпадни батерии и акумулатори (врз основа на член 27 став (5));
5. Правилник за формата и содржината на образецот за квартална пресметка на надоместокот и образецот за поврат на надоместокот, како и начинот, постапката и потребната документација за враќање на уплатениот надоместокот (врз основа на член 35 став (16));
6. Правилник за начинот на водење, одржување и чување на евиденцијата за пресметаниот и уплатен надоместок , како и формата и содржината на образецот за пресметка за уплатениот надоместок (врз основа на член 36 став (5)), и
7. Правилник за формата и содржината на прекршочниот платен налог (врз основа на член 54 став (21)).

Покрај горенаведените подзаконски акти, со цел воспоставување и функционирање на системот за управување со батерии и акумулатори и отпадни батерии и акумулатори, потребно е да се донесе и Законот за проширена одговорност на производителот во управување со посебните текови на отпад и Законот за управување со отпадот.

Предлог на Закон за управување со батерии и акумулатори и отпадни батерии и акумулатори[[1]](#footnote-1)

**I. ОПШТИ ОДРЕДБИ**

**Член 1**

**Предмет на уредување**

Со овој закон се уредуваат барањата за заштита за животната средина и здравјето на луѓето кои треба да ги исполнуваат батериите и акумулаторите при производство, пуштање на пазар и постапување со отпадните батерии и акумулатори што ги опфаќа обврските на економските оператори и другите субјекти кои учествуваат во процесот на производство и пуштање на пазар на батерии и акумулатори, посебните правилата за собирање,  преработка и рециклирање, како и други услови за постапување со отпадни батерии и акумулатори, известувањето за постигнување на целите за собирање, преработка и рециклирање на отпадните батерии и акумулатори и економските инструменти.

**Член 2**

**Супсидијарна примена на други закони**

(1) На прашањата кои се поврзани со правилата за начинот на управување со опасен отпад, соодветно ќе се применуваат одредбите од Законот за управување со отпадот, доколку со овој закон поинаку не е уредено.

(2) За регулирање на прашањата во врска со пристап до информации кои се однесуваат на животната средина, учеството на јавноста во донесување на одлуки, оцена на влијанието од определени стратегии, планови и програми врз животната средина, оцена на влијанието на определени проекти врз животната средина, соодветно се применуваат одредбите од Законот за животната средина доколку со овој закон поинаку не е уредено.

(3) За регулирање на прашањата во врска со организирање на производителите во колективни и самостојни системи за спроведување на проширената одговорност на произвоителот за управување со батерии и акумулатори и отпадни батерии и акумулатори, соодветно се применуваат одредбите од Законот за за проширена одговорност на производителот за управување со посебните текови на отпад.

(4) На постапките утврдени со овој закон, соодветно се применуваат одредбите од Законот за општата управна постапка, доколку со овој закон поинаку не е уредено.

(5) Примената на одредбите од овој закон не ја исклучува примената на прописите за безбедност, здравје, хигиена, санитарна заштита како и прописите од областа на управување со отпад.

**Член 3**

**Цели на законот**

(1) Овој закон има за цел да ги подобри еколошките перформанси на батериите и акумулаторите, како и активностите на економските оператори вклучени во процесот на управување со батерии и акумулатори и отпадни батерии и акумулатори, преку:

* намалување до најмало можно ниво на негативното влијание на батериите и акумулаторите и отпадните батерии и акумулатори врз животната средина и здравјето на луѓето, и
* унапредување на стандардите за заштита на животната средина од страна на економските оператори вклучени во текот на животниот циклус на батерии и акумулатори, особено вклучените во процесот на третман и рециклирање на отпадните батерии и акумулатори.

(2) Покрај основните цели од став (1) од овој член, во согласност со начелото на циркуларна економија, со овој закон треба да се постигнат и следниве цели:

* да се спречи создавањето на отпадните батерии и акумулатори;
* да се намали количеството на опасни супстанци во батериите и акумулаторите, и со тоа да се намали токсичноста на отпадот од батерии и акумулатори;
* да се постигне високо ниво на рециклирање и други видови на преработка на отпадните батерии и акумулатори, како и намалување на депонирањето на отпадните батерии и акумулатори;
* обезбедување на сеопфатен систем за управување со отпадни батерии и акумулатори (враќање, собирање, третман и рециклирање на отпадните батерии и акумулатори);
* зголемување до најголема можна мера на одделното собирање на батерии и акумулатори и спречување на отстранувањето на отпадните батерии и акумулатори како дел од комуналниот отпад, со цел да се постигне висок степен на нивна преработка;
* обезбедување на услови за развој на пазарот за рециклирање и други начини на преработка на отпадни батерии и акумулатори;
* обезбедување на еднаква положба на пазарот за домашните и странските правни и физички лица, како и избегнување на трговски бариери кои можат да ја нарушат конкуренцијата, и
* потикнување на користењето на најдобрите достапни техники и технологии за преработка и рециклирање на отпадните батерии и акумулатори.

**Член 4**

**Начела**

(1) Во согласност со целите за долгорочна заштита на животната средина и циркуларна економија, управувањето со батерии и акумулатори и отпадни батерии и акумулатори се заснова на:

1) **начелото на одговорност на производителот,** според кое производителот на батерии и акумулатори кој при вршење на својата дејност создава или придонесува кон создавање на отпадни батерии и акумулатори, е одговорен за преземање на мерки за управување со отпадните батерии и акумулатори, со цел да се елиминира и/или намали до крајна можна мера негативното влијание врз животната средина кое настанува како резултат на отпадните батерии и акумулатори создадени од неговата дејност, вклучувајќи создавање на услови за остварување на висок степен на одделно собирање, рециклирање и друг начин на преработка на отпадните батерии и акумулатори, и

2) **начелото на процена на животниот циклус на производот**, според кое производителот на батерии и акумулатори е должен да изврши процена на животниот циклус на батериите и акумулаторите на начин со кој ќе се подобрат еколошките перформанси на батериите и акумулаторите, ќе се исклучи или намали присуството на опасни супстанции во нив согласно со научно-техничките достигнувања, како и дизајнирање на батериите и акумулаторите на таков начин што ќе придонесе кон намалување на вкупниот обем на отпадни батерии и акумулатори, со цел за да се спречат негативните влијанија врз животната средина.

(2) Во управувањето со батерии и акумулатори и отпадни батерии и акумулатори, покрај начелата од ставот (1) на овој член, соодветно ќе се применуваат и начелата утврдени во Законот за животната средина, Законот за управување со отпадот и Законот за проширена одговорност на производителот за управување со посебните текови на отпад.

**Член 5**

**Примена на законот**

(1) Одредбите на овој закон се применуваат на сите видови на батерии и акумулатори, без разлика на нивната форма, зафатнина, тежина, материјалот од кој се составени или намената за користење, независно дали истите се вградени или не во уред или возило.

(2) По исклучок од ставот (1) на овој член, одредбите на овој закон не се применуваат на батериите и акумулаторите кои се користат во:

* опрема која е наменета за користење во одбраната, оружјето, муницијата и воениот материјал, со исклучок на производите кои не се наменети за конкретни воени цели, и
* опрема наменета за испраќање во вселената.

(3) Во постапувањето со батерии и акумулатори и отпадни батерии и акумулатори, покрај одредбите на овој закон соодветно ќе се применуваат и одредбите на прописите кои го уредуваат управувањето со искористени возила и прописите за управување со електрична и електронска опрема и отпадна електрична и електронска опрема.

(4) Сите мерки, стандарди и цели кои се утврдени со овој закон се применуваат како минимални барања коишто треба да се исполнат при управувањето со батериите и акумулаторите и отпадни батерии и акумулатори.

(5) Доколку со друг закон се утврдени построги мерки и стандарди за животната средина, при управувањето со батериите и акумулаторите се применуваат построгите мерки и стандарди со цел заштита на животната средина и постигнување на целите на животната средина.

**Член 6**

**Дефиниции**

Изразите употребени во овој закон го имаат следново значење:

1. „**Батерија или акумулатор**" е секој извор на електрична енергија создадена со директно претворање на хемиската енергија, кој содржи една или повеќе примарни батериски ќелии (кои не можат повторно да се полнат), или содржи една или повеќе секундарни батериски ќелии (кои можат повторно да се полнат);

 2. „**Батериско пакување**" е секој комплет батерии или акумулатори кои се меѓусебно поврзани и/или затворени во вид на капсула во надворешна обвивка сочинувајќи целосна единица која не е наменета за разделување или за отворање од страна на крајниот корисник;

3. „**Преносни батерии или акумулатори**" е секоја батерија, батерија во форма на копче, батериско пакување или акумулатор кои:

а) се запечатени;

б) можат да се носат на рака и

в) не се индустриски батерии, ниту индустриски акумулатори ниту пак, автомобилски батерии или акумулатори;

4. „**Батерија во форма на копче**" е секоја мала кружна преносна батерија или акумулатор, чиј пречник е поголем од нејзината висина и која се користи за посебни намени како на пример: за апарати за слушање, часовници, мала пренослива опрема и за резервна енергија;

5. „**Автомобилска батерија или акумулатор**" е секоја батерија или акумулатор која се користи како уред за стартување, осветлување или моќност за палење на автомобилот;

6. „**Индустриска батерија или индустриски акумулатор**" е секоја батерија или акумулатор исклучително наменет за индустриско или зa професионално користење или се користи во било кој вид на електрично возило;

7. „**Безжичен електричен алат**” е било кој рачен уред кој е напојуван од батерија или акумулатор и е наменет за одржување, за градежни или градинарски активности;

8. „**Отпадна батерија или акумулатор**" е секоја батерија или акумулатор коja е опфатенa и се смета за отпад согласно со дефиницијата за отпад пропишана со Законот за управување со отпадот;

9. „**Уред**" е било која електрична или електронска опрема дефинирана согласно Законот за електрична и електронска опрема и отпадна електрична и електронска опрема, која целосно или делумно се напојува со батерии или акумулатори, или е конструиран да може да се напојува;

10. „**Пуштање на пазар**" е снабдување или ставање на располагање батерии и акумулатори, било со плаќање или бесплатно, на трето лице во Република Северна Македонија, вклучувајќи го и увозот на батерии и акумулатори на територијата на Република Северна Македонија;

11. „**Економски оператори**" се правните или физичките лица кои при вршењето на својата дејност за управување со батерии и акумулатори и отпадни батерии и акумулатори, спаѓаат во категориите на производители, трговци, поседувачи, собирачи, или субјекти кои вршат рециклирање или преработка на отпадни батерии и акумулатори и тоа:

* Производител, е правно или физичко лице, кој за прв пат пушта на пазар во Република Северна Македонија батерии и акумулатори, вклучувајќи и такви кои се вградени во уреди или возила, како своја дејност, без оглед на продажната техника која се користи, вклучувајќи и продажбата со далечинско комуницирање. Во смисла на овој закон, како производител се смета и правно или физичко лице кое увезува батерии и акумулатори за своја потреба без посредник.
* Трговец, е правно или физичко лице кое на професионална основа обезбедува снабдување на батерии и акумулатори за крајните корисници.
* Поседувач, е правно или физичко лице кое со вршењето на својата дејност постојано или привремено создава и/или поседува отпадни батерии и акумулатори (како на пример трговец, сервиси, сервиси за возила, механичарски работилници, сервиси на електрична и електронска опрема и слично). Како поседувач, во смисла на овој закон не се сметаат граѓаните или домаќинствата.
* Краен корисник е потрошувач кој како правно или физичко лице, поради крајна употреба или користење на друг производ, при вршењето на својата дејност, користи батерии и акумулатори и по нивното истрошување создава отпадни батерии и акумулатори во своите простории и/или во уредите кои тој ги има во владение.
* Мал производител е правно или физичко лице кое пушта на пазар во Република Северна Македонија батерии и акумулатори во количини не поголеми од оние утврдени во членот 24 од овој закон.

12. „**Национална цел за собирање**“ е процент во дадена календарска година, кој се добива со делење на тежината на отпадните преносни батерии и акумулатори собрани во согласност со овој закон или во согласност со Законот за управување со електрична и електронска опрема и отпадна електрична и електронска опрема во таа календарска година, со просечната тежина на преносните батерии и акумулатори, кои производителот директно им ги продава на крајните корисници и/или ги испорачува на трети лица, со цел тие да им ги продадат на крајните корисници за време на таа календарска година и во претходните две календарски години;

13. Посебна цел за собирање, e процент во дадена календарска година која треба да ја постигнат производителите преку колективните односно самостојните постапувачи заради исполнување на својот удел во постигнувањето на националните цели за собирање на Република Северна Македонија:

14) **„Доброволен договор“** е формален договор кој има извршни клаузули склучен меѓу, органите и организациите кои застапуваат одредени интереси на економски оператори, групи на економски оператори опфатени со овој закон од една страна, и од друга страна Владата на Република Северна Македонија, со цел да се постигнат повисоки цели од овој закон кој е отворен за пристапување за сите правни и физички лица кои сакаат да ги исполнат условите утврдени во договорот и сакаат да придонесат за остварување на целите на овој закон;

15) „**Стручен орган**“е Управата за животна средина, орган во состав на Министерството за животна средина и просторно планирање;

16) „**Орган за животна средина**“ е органот на државната управа надлежен за вршење на работите од областа на животната средина односно Министерството за животна средина и просторно планирање.

(2) За потребите на овој закон, соодветно ќе се применуваат дефинициите од Законот за управување со отпадот за изразите употребени во овој закон, а кои се однесуваат на отпад, управување со отпад, собирање, одделно собирање, спречување, повторна употреба, преработка, обновување, рециклирање и отстранување.

(3) За потребите на овој закон, соодветно ќе се применуваат дефинициите од Законот за проширена одговорност на производителот за управување со посебните текови на отпад, а кои се однесуваат на изразите за проширена одговорност на производителот, колетивен постапувач и самостоен постапувач.

**Член 7**

**Пуштање на пазар на батерии и акумулатори**

(1) Батерии или акумулатори може да се пуштат на пазар на територијата на Република Северна Македонија ако истите ги исполнуваат основните барања утврдени со овој закон.

(2) Во рамките на примена на овој закон, не може да се наметнува забрана или ограничување за пуштање на пазар во Република Северна Македонија на батерии и акумулатори кои ги исполнуваат условите од ставот (1) на овој член.

(3) Батериите и акумулаторите кои не ги исполнуваат барањата од член 9 на овој закон, а кои биле пуштени на пазар пред почетокот на примената на членот 9 на овој закон, можат да продолжат да се продават до завршување на залихата.

**II. БАРАЊА ЗА ЗАШТИТА НА ЖИВОТНАТА СРЕДИНА**

**Член 8**

**Забрана за предавање на отпадни батерии и акумулатори како несортиран отпад**

Забрането е отпадните батерии и акумулатори да се оставаат или предаваат на места означени за собирање на комунален отпад како несортиран комунален отпад од домаќинствата.

**Член 9**

**Употреба на тешки метали во батериите и акумулаторите**

(1) Во Република Северна Македонија се забранува пуштање на пазар на:

а) сите батерии или акумулатори, без оглед на тоа дали се вградени во уреди, кои содржат повеќе од 0,0005 % жива според тежината и

б) преносни батерии или акумулатори, вклучувајќи ги и оние кои се вградени во уреди, кои содржат повеќе од 0,002 % кадмиум според тежината.

(2) Забраната од ставот (1) точка б) на овој член не се применува на преносните батерии и акумулатори наменети за употреба во:

а) системи за итни случаи и системи за тревожење, вклучувајќи и осветлување во итни случаи, и

б) медицинската опрема

**Член 10**

**Забрана за депонирање и согорување на отпадни батерии и акумулатори**

(1) Се забранува отстранување на отпадните индустриски и автомобилски батерии и акумулатори преку депонирање.

(2) Се забранува секакво согорување на отпадни индустриски и автомобилски батерии и акумулатори.

(3) Остатоците од било кои батерии и акумулатори, кои поминале низ операции на преработка и рециклирање согласно овој закон и прописите за управување со отпадот, може да се отстранат со депонирање или со постапка за горење или согорување согласно прописите за управување со отпадот.

**III. ОБВРСКИ НА ПРОИЗВОДИТЕЛИТЕ**

**Член 11**

**Регистрација на производители**

(1) Производителите кои за прв пат пуштаат на пазар или увезуваат како крајни корисници батерии и акумулатори во Република Северна Македонија, се обврзани да се регистрираат кај стручниот орган во рок од 15 дена од денот на почетокот на дејноста, во согласност со начинот и постапката утврдени во прописите за проширена одговорност на производителот.

(2) Производителот кој не е регистриран во Република Северна Македонија, а кој пушта на пазарот во Република Северна Македонија батерии и акумулатори преку комуникација од далечина (е-трговија), обврските кои произлегуваат од овој закон ги извршуваат преку назначување на овластен застапник, согласно прописите за проширена одговорност на производителот.

**Член 12**

**Водење евиденција и известување**

(1) Производителот е должен да води евиденција по категории во килограми за количеството на батерии и акумулатори, коишто за прв пат ги пуштил на пазар во Република Северна Македонија во пишана и електронска форма.

(2) Производителот до стручниот орган, најдоцна до 31 март во тековната година, доставува годишен извештај за видот и количината на батерии и акумулатори што ги пуштил на пазар во Република Северна Македонија во претходната година, на образец за годишен извештај за батерии и акумулатори и отпадни батерии и акумулатори во пишана и електронска форма.

(3) Производителот за секој вид на батерија и акумулатор што ги пушта на пазар изготвува производствена спецификација која содржи информација за тежината на батеријата и акумулаторот.

(4) Производителот врз основа на производствената спецификација од ставот (3) на овој член, води месечна и годишна евиденција за вкупното количество на батерии и акумулатори кои ги пуштил на пазарот во Република Северна Македонија.

(5) Производителот, исто така води евиденција за количините на отпадни батерии и акумулатори кои се примени назад со повратен прием согласно член 17, по категорија, во дадена година и за доказот за предадените отпадни батерии и акумулатори на собирачи или рециклатори, согласно прописите за управување со отпад.

(6) Податоците од евиденцијата од став (1) на овој член, производителот е должен да ги чува седум години сметано од крајот на календарската година за која се однесуваат.

(7) Производителот кој има склучен договор со колективен постапувач согласно прописите за проширена одговорност на производителот , обврската од овој член ја реализира преку колективниот постапувач.

**Член 13**

**Означување на батерии и акумулатори**

(1) Производителот е должен сите батерии и акумулатори, како и батериските пакувања кои ги пушта на пазарот во Република Северна Македонија, соодветно да ги означува со посебен симбол кој прикажува обврска за одделно собирање на отпадните батерии и акумулатори, на видлив, читлив и на неизбришлив начин.

(2) Преносните и автомобилските батерии и акумулатори, производителот е должен да ги означи на видлив, читлив и на неизбришлив начин и со податоци за капацитетот на истите..

(3) Производителот е должен, батериите, акумулаторите и батериите во форма на копче кои содржат повеќе од 0,0005% жива, повеќе од 0,002% кадмиум или повеќе од 0,004% олово, да ги означи и со хемискиот симбол на односниот метал: Hg, Cd или Pb. Симболот кој ја покажува содржината на тешки метали се печати под симболот определен во став (1) од овој член, и покрива површина од најмалку четвртина од големината на симболот.

(4) Начинот на означување на батериите и акумулаторите и на батериските пакувања, формата и содржината на симболите од ставовите (1) и (3) на овој член, како и начинот на утврдување на капацитетот од став (2) на овој член, ги пропишува министерот кој раководи со органот за животна средина во согласност со министерот кој раководи со органот на државната управа надлежен за вршење на работите од областа на економијата.

(5) Доколку ознаката од ставот (1) на овој член не може да биде втисната на самата батерија, заради големината или нејзината специфична употреба, истата се става на пакувањето или во упатството за употреба на производот.

(6) Министерот кој раководи со органот за животната средина во согласност со министерот кој раководи со органот на државната управа надлежен за вршење на работите од областа на економијата, врз основа на посебно барање од производителот, може да одобри исклучоци од означувањето на батериите и акумулаторите, доколку не е можно од технички причини да се отпечати на истите или во случај кога батериите и акумулаторите се пуштаат на пазар за единствена намена чие отстранување подлежи на посебни правила за отстранување поврзани со намената.

**Член 14**

**Подобрени еколошки перформанси**

(1) Во Република Северна Македонија треба да се пуштат на пазар батери и акумулатори со добри севкупни еколошки перформанси во севкупниот животен циклус на производот.

(2) За потребите од став (1) на овој член, производителите треба постојано да истражуваат за подобрување на еколошките перформанси на батериите и акумулаторите кои ги произведуваат и пуштат на пазар, во насока да се намали количествата на опасни супстанци при производството на батерии и акумулатори, или кои содржат помалку загадувачки супстанци, особено како замена на живата, кадмиумот и оловото.

**Член 15**

**Обврски за олеснето отстранување**

(1) Производителите на уреди кои работат на батерии или акумулатори се должни да ги дизајнираат уредите, на начин на кој крајниот корисник ќе може лесно да ги отстрани отпадните батерии и акумулатори од уредот.

(2) Доколку отпадните батерии и акумулатори од став (1) на овој член не се предвидени да се отстранат од страна на крајниот корисник, производителот на уреди кои работат на батерии или акумулатори, ќе ги дизајнира уредите на начин отпадните батериии акумулатори да може лесно да се отстранат од страна на квалификувани лица кои не се претставници на производителот.

(3) За уреди во кои се вградени батерии и акумулатори, производителот задолжително приложува упатство, во кое се прикажува начинот на безбедно отстранување на отпадните батерии и акумулатори и, доколку е потребно го информира крајниот корисник за видот на вклучени батерии и акумулатори.

(4) Одредбите од став (1), (2) и (3) од овој член не се применуваат доколку поради безбедносни, оперативни или медицински причини или интегритет на податоците е неопходно постојано снабдување со енергија и е потребно постојана поврзаност на уредот со батеријата или акумулаторот.

**Член 16**

**Увоз на батерии и акумулатори**

(1) Царинскиот орган нема да дозволи увоз на батерии и акумулатори без производителот да достави потврда за регистрација и регистрациски број од членот 11 на овој закон.

(2) Царинскиот орган ќе го забрани увозот на батерии и акумулатори доколку батериите и акумулаторите не ги исполнуваат критериумите утврдени во член 9 на овој закон.

(3) Доколку производителот увезува употребени батерии и акумулатори во Република Северна Македонија, на увозот на истите ќе се применуваат одредбите од овој закон исто како да станува збор за увоз на нови производи.

**Член 17**

**Обврска на производителот за повратен прием**

(1) Производителот при продажба на батерии и акумулатори, е должен бесплатно да ги превземе отпадните батерии и акумулатори од крајниот корисник и трговецот (обврска за повратен прием на батерии и акумулатори).

(2) Производителот ќе ги прими преносните отпадни батерии и акумулатори од крајните корисници, и притоа не смее за возврат да бара купување на нови батерии и/или акумулатори или да побара надомест за повратниот прием.

(3) Производителот на индустриски и автомобилски батерии и акумулатори, како и трети лица кои дејствуваат во негово име, бесплатно ќе ги примат отпадните индустриски и автомобилски батерии и акумулатори од крајните корисници, независно од нивниот хемиски состав и потекло. Обврската за повратен прием на производителот не подразбира обврска за крајниот корисник да купи нова батерија или акумулатор.

(4) По исклучок на став (3) од овој член, со купопродажниот договор склучен помеѓу производителот и/или трговецот и крајниот корисник може да се воспостави друг начин за враќање на индустриските и автомобилските батерии и акумулатори, само доколку, истиот не е во спротивност со одредбите на овој закон.

(5) Производителот не треба да поседува дозвола за локациите за повратен прием или за собраните батерии и акумулатори во своите простории, но е должен да ги исполни барањата за чување на отпадни батерии и акумулатори согласно овој закон.

(6) Производителот е должен да ги предаде отпадните батерии и акумулатори без да ги модифицира истите, на овластен собирач или рециклатор кој претставува дел од самостоен или колективен систем за постапување со батерии и акумулатори воспоставен согласно прописите за проширена одговорност на производителот.

(7) Отпадните батерии и акумулатори преземени од производителот преку обврската за повратен прием, се засметуваат во целите за собирање од член 18 овој закон.

(8) Производителот може да презема активности со кои ќе ги потикне крајните корисници да ги враќаат отпадните батерии и акумулатори, како што се нудење попусти при купување на нови производи, или друг вид потикнувачки мерки, со цел зголемено собирање на отпадните батерии и акумулатори.

(10) Обврската за повратен прием не може да биде пренесена од производителот на друго правно лице, освен на овластениот застапник на производителот од член 11 став (2) од овој закон.

**Член 18**

**Национални цели за собирање**

(1) На територијата на Република Северна Македонија, до 31 декември 2025 годишно треба да се постигнат следните национални цели:

a) годишно собирање на минимум 45% од тежината на преносните батерии и акумулатори што се пуштени на пазарот на територијата на Република Северна Македонија, и

б) годишно собирање на минимум 80% од тежината на автомобилски и индустриски батерии и акумулатори што се пуштени на пазарот на територијата на Република Северна Македонија

(2) Заради постепено постигнување на целите од став (1) на овој член, министерот кој раководи со органот за животна средина утврдува годишни цели за собирање во согласност со планските документи усвоени согласно со прописите за управување со отпад, најдоцна до 15 декември во тековната година.

(3) Годишните цели од став (2) на овој член, се однесуваат на просечното количество на батерии и акумулатори што се пуштени на пазар во таа календарска година и во претходните две календарски години од страна на сите производители.

(4) Просечното количество на батерии и акумулатори од став (3) на овој член се утврдува од страна на стручниот орган согласно прописите за проширена одговорност на производителот.

(5) Секој производител е должен да учествува во постигнувањето на националните цели во тековната година со количина која е најмалку еднаква на односот на неговиот удел во вкупната просечна количина на батерии и акумулатори што се пуштени на пазарот во Република Северна Македонија во таа календарска година и во претходните две календарски години.

(6) Извезените количества на преносни батерии и акумулатори од територијата на Република Северна Македонија нема да се засметуваат во целите за собирање од ставот (1) на овој член.

(7) Производителот е должен секоја година до 31 јануари да ги утврди своите годишни цели за собирање во килограми за претходната година.

(8) Стручниот орган ја следи реализацијата на стапките на собирање на годишно ниво врз основа на податоците добиени од производителите.

(9) Министерот кој раководи со органот за животната средина го пропишува начинот на следење и пресметка на реализацијата на стапките за собирање на отпадни батерии и акумулатори, формата и содржината на образецот за следење и пресметка како и методологијата за пресметка на годишните количини продадени батерии и акумулатори.

**Член 19**

**Обврска за третман на производителот**

(1) Производителот е должен да обезбеди третман и рециклирање на собраните отпадни батерии и акумулатори.

(2) Третманот на отпадните батерии и акумулатори најмалку треба да ги исполнува следните барања:

1) третманот на собраните отпадни батерии и акумулатори најмалку опфаќа отстранување на сите течности и киселини,

2) третманот како и складирањето, вклучувајќи го и временото складирање во инсталациите за третман може да се врши исклучиво на места со непропустливи површини и соодветна водотпорна покривка или во соодветни контењери.

(3) Доколку батериите или акумулаторите се собират заедно со отпадот од електрична и електронска опрема, отпадните батерии и акумулатори треба да се одвојуваат од собраниот отпад од електрична и електронска опрема.

(4) Рециклирањето на отпадните батерии и акумулатори треба да се направи на таков начин со кој ќе се постигне:

1) рециклирање на 65% од просечната тежина на оловно-киселинските батерии и акумулатори, вклучувајќи го рециклирањето на содржината на олово до највисок технички можен степен, притоа одбегнувајќи прекумерни трошоци;

2) рециклирање на 75% од просечната тежина на никел-кадмиумски батерии и акумулатори, вклучувајќи и рециклирање на содржината на кадмиум до највисок технички можен степен, притоа одбегнувајќи прекумерни трошоци; и

3) рециклирање на 50% од просечната тежина на другите батерии и акумулатори.

(5) Производителот е должен во рамки на годишниот извештај од член 12 од овој член, да известува за степенот на ефикасноста на рециклирањето од став (4) на овој член за секоја календарска година.

(6) Министерот кој раководи со органот за животна средина, ги пропишува посебните правила во однос на пресметување на ефикасноста на рециклирањето од став (4) на овој член.

(7) При пресметување на целите за третман од ставот (1) на овој член, нема да бидат земени предвид количините на отпадни батерии и акумулатори кои повторно се употребуваат како цел уред, пред 31 декември 2020.

(8) Во случај на извоз на отпадни батерии и акумулатори кои не можат да се преработат или рециклират во Република Северна Македонија, производителот е должен да ги почитува прописите за извоз на опасен отпад.

(9) Во случаите од ставот (8) на овој член производителот е обврзан да докаже дека преработката и рециклирањето на отпадните батерии и акумулатори во странство е извршена на начин кој е во согласност со став (2), (3) и (4) на овој член со заверени обрасци за прекуграничниот промет со отпад согласно со прописите за увоз и извоз на отпад и за тоа да достават извештај во согласност со став (5) на овој член.

(10) При изборот на овластена инсталација за третман, треба да се даде приоритет на инсталација која е вклучена во сертифициран системи за управување со животната средина и ревизија.

**Член 20**

**Обврска за финансирање за производителот**

(1) Производителот на батерии и акумулатори што пушта на пазарот наво Република Северна Македонија, должен е да обезбеди финансирање на трошоците за преземање на следните активности:

* повратен прием на отпадните батерии и акумулатори согласно член 17 и 26 од овој закон;
* одделно собирање, времено чување на отпадни батерии и акумулатори;
* транспортот, преработката односно рециклирање и отстранување на остатокот од преработката на отпадните батерии и акумулатори;
* трошоците за комуникација со јавноста, вклучувајќи ги и трошоците поврзани со споделување на информации за крајните корисници;
* трошоците поврзани со финансиската гаранција;
* трошоците за инвестирање во инфраструктура за собирање на отпадни батерии и акумулатори;
* редовно преземање на отпадните батерии и акумулатори од трговецот и крајниот корисник согласно член 17 од овој закон и
* исполнување на други обврски што се утврдени за производителот во одредбите од овој закон.

(2) За исполнување на обврските од ставот (1) на овој член, малиот производител од член 24 од овој закон, плаќа надоместок во паушален износ од 6.000 МКД на годишно ниво на посебна сметка на државниот буџет и истиот се плаќа при регистрација како мал производител за тековната година.

(3) Трошоците од став (1) на овој член производителот на батерии и акумулатори не смее да ги прикажува одделно при продажбата на батерии и акумулатори.

(4) Трошоците  за  собирање,  третман  и  рециклирање  што  ги  сноси производителот од ставот (1) на овој член не смеат да се дуплираат во однос на истите трошоци што се прават при постапување со искористени возила и отпадна електронска и електрична опрема.

**Член 21**

**Финансиска гаранција**

(1) Производителот е должен да обезбеди финансиска гаранција за спроведување на обврските кои произлегуваат од овој закон, а кои се однесуваат на собирање, преработка и рециклирање на отпадните батерии и акумулатори.

(2) Финансиската гаранција се обезбедува за секоја календарска година, согласно прописите за проширена одговорност на производителот .

**Член 22**

**Информации за крајните корисници**

(1) Производителот е должен на соодветен начин да ги информира трговецот и крајниот корисник за битните својства на батериите и акумулаторите во поглед на опасните и штетните материи и супстанции кои тие ги содржат и за начинот на постапувањето со нив кога тие ќе станат отпад.

(2) Производителот е должен да организира кампањи за информирање на крајните корисници и подигање на јавната свест за:

* забраната за оставање на отпадните батерии и акумулатори како несортиран комунален отпад и обврската на крајниот корисник за одделно собирање на отпадни батерии и акумулатори;
* воспоставените системи за повратен прием, собирање и преработка на отпадни батерии и акумулатори кои им се на располагање;
* нивната улога и придонес за рециклирање и други начини на преработка на отпадните батерии и акумулатори,
* можните негативни влијанија и последици врз здравјето на луѓето и животната средина како резултат на присуството на опасни супстанции во отпадните батерии и акумулатори,и
* значењето на ознаката од член 13 од овој закон со кој се означени батериите и акумулаторите и ознаките за хемиските елементи Hg, Cd и Pb.

(3) Информациите од ставот (1) на овој член ќе се вклучат или приложат кон упатството за употреба на батериите и акумулаторите кога се испорачуваат на крајниот корисник.

(4) Информациите од ставот (1) на овој член треба да се достапни исто така и на веб страната на производителот, на печатените или онлајн рекламни материјали, билтени или на веб страниците за онлајн продажба кои ги користи производителот, на видлив и јасно достапен начин.

**Член 23**

**Преземање на обврските на производителот**

(1) Производителот е должен на свој трошок да обезбеди исполнување на обврските и целите на овој закон, преку враќање, собирање, преработка и рециклирање на отпадот од батерии и акумулатори кој е создаден од пуштањето на пазар на батерии и акумулатори во Република Северна Македонија.

(2) За исполнување на обврската од став (1) од овој член, производителот треба да воспостави и/или да се приклучи кон систем, кој ќе обезбеди:

* редовно преземање и собирање на отпадните батерии и акумулатори од крајниот корисник и од домаќинствата со цел да се процесуира во системот за управување со отпадни батерии и акумулатори, и
* преработка вклучувајќи и рециклирање на батериите и акумулаторите и/или собраните отпадни батерии и акумулатори.

(3) Обврските од став (1) и (2) на овој член, производителот ги остварува самостојно, со добивање на дозвола за самостоен постапувач согласно прописите за проширена одговорност на производителот или со склучување на договор со Колективен постапувач со отпадни батерии и акумулатори за превземање на обврските за постапување со отпадни батерии и акумулатори, , кој е основан и поседува дозвола согласно прописите за проширена одговорност на производителот.

**Член 24**

**Ослободување - мали производители**

(1) Мал производител е производителот кој на пазарот во Република Северна Македонија, годишно пушта или увезува за свои потреби батерии и акумулатори во количини исти или помали од:

* 0,5 кг преносни батерии;
* 0,5 кг батерии во форма на копче;
* 100 кг автомобилски акумулатори; и/или
* едно парче индустриски батерии или акумулатор.

(2) Производителот од ставот (1) на овој член е должен да се регистрира во согласност со членот 11 од овој закон, како и да води евиденција и да доставува извештај согласно член 12 од овој закон.

(3) Производителот од став (1) од овој член, на почетокот на годината, најдоцна до 15 јануари секоја година, поднесува барањедо стручниот орган за добивање на решение за мал производител во кое се наведува и количини на батерии и акумулатори која производителот има намера да ја пушти на пазарот во Република Северна Македонија во тековната година.

(4) Решението за мал производител од ставот (3) од овој член, стручниот орган го издава во рок од 30 дена по добивањето на барањето.

(5) Стручниот орган е должен во регистарот од член 11 од овој закон одделно да ги води производителите и батерите и акумулаторите за кои издал решение за мал производител.

(6) Производителот од ставот (1) на овој член, не е должен да обезбеди управување со отпадните батерии и акумулатори доколку количината на батериите и акумулаторите пуштени на пазарот во Република Северна Македонија или увезени не ги надминува количините на годишно ниво утврдени во ставот (1) на овој член, но е должен да го плати годишниот паушален надоместок од членот ?? став ?? од овој закон.

**Член 25**

**Примена на барањата за увоз на користени батерии и акумулатори**

(1) Доколку производителот увезува во Република Северна Македонија употребувани батерии и акумулатори како одделен производ или како дел од уред, за увозот на користените производи подеднакво ќе се применуваат одредбите од овој закон кои се однесуваат на увозот на нови производи.

(2) Производителот за увезените користени батерии и акумулатори во Република Северна Македонија доставува писмена гаранција дека ќе бидат во функција најмалку 2 години.

**IV. ОБВРСКИ НА ТРГОВЕЦОТ**

**Член 26**

**Обврски за повратен прием на отпадни батерии и акумулатори**

(1) Tрговецот ги има истите обврски за повратен прием на отпадни батерии и акумулатори како и производителот согласно член 17 од овој закон.

(2) Трговецот кој има малопродажна продавница е должен да обезбеди простор или садови за собирање и чување на отпадни батерии и акумулатори без притоа за возврат од крајниот корисник да бара купување на батерии и акумулатори. Просторот предвиден за бесплатен повратен прием мора да биде лесно достапен до јавноста и истиот да биде означен со јасно видливи знаци за неговата местоположба.  
(3) Трговецот нема обврска да поседува дозвола за управување со отпад за просториите за повратен прием или за местата за преземање на отпадни батерии и акумулатори.

(4) Трговецот е должен собраните отпадни батерии и акумулатори, без да ги модифицира, да ги предаде на овластен собирач или инсталација/оператор за постапување со отпад кој претставува дел од самостоен или колективен постапувач. Предавањето задолжително го врши со транспортен и идентификационен формулар согласно прописите за управување со отпад.

(5) Трговецот за исполнување на обврските од став (1) и (2) од овој член, склучува договор со колективен постапувач за времетраење од најмалку една календарска година, во кој се уредуваат меѓусебните права и обврски за предавање на отпадните батерии и акумулатори превземени или создадени во своите простории.

(6) Отпадните батерии и акумулатори кои биле преземени преку повратен прием или создадени од трговецот се засметуваат во целите за собирање на отпадни батерии и акумулатори од член 17 од овој закон.

(7) Обврската за повратен прием на трговецот не може да се пренесува од трговецот на друг субјект.

(8) Трговецот самостојно или во договор со производителот, може да преземе активности со кои ќе ги потикне крајните корисници да ги враќаат отпадните батерии и акумулатори со цел зголемување на повратниот прием преку најразлични понуди за попусти при купување нови батерии и акумулатори или други производи, или со други потикнувачки мерки.

**Член 27**

**Евиденција и известување како обврска на трговецот**

(1) Трговецот е должен да води евиденција за количините на преземени отпадни батерии и акумулатори, според видот и хемискиот состав согласно став (4) од овој член.

(2) Евиденцијатаод став (1) на овој член, треба да биде достапна во просторијата на трговецот каде се врши трговијата и во секое време да биде достапна на надлежните инспекциски органи.

(3) Трговецот е одговорен за сеопфатноста и точноста на податоците во евиденцијата од став (1) на овој член.

(4) Трговецот, од производителот од кој ги набавува производите е должен да обезбеди писмена изјава дека истиот е дел од самостоен или колективен систем за управување со батерии и акумулатори во согласност со прописите за проширена одговорност на производителот , односно изјава дека производителот го платил надоместокот од член 35 од овој закон.

(5) Министерот кој раководи со органот за животна средина, ја пропишува формата и содржината на образецот за водење на евиденцијата од став (1) на овој член.

**Член 28**

**Преземање на отпадни батерии и акумулатори**

(1) Трговецот во договор со производителот, може да овозможи повратен прием на отпадни батерии и акумулатори на локации каде преземањето е овозможено од производителот.

(2) Приемот на отпадни батерии и акумулатори на начин утврден во став (1) на овој член не влијае врз обврските на трговецот од член 26 од овој закон.   
(3) Како место за преземање на отпадните батерии и акумулатори согласно став (1) од овој член ќе се смета сад или садови за отпадни батерии и акумулатори, поставени на место определено за таа намена во покриен простор, кои имаат доволна големина за отпадните батерии и акумулатори да може да се чуваат уредно, а просторните услови да овозможуваат повратен прием на отпадните батерии и акумулатори без никакви ограничувања.

(4) Производителот е должен без надоместок да ги преземе отпадните батерии и акумулатори од трговецот, а трговецот не може да бара надомест за преземање на отпадните батерии и акумулатори од производителот.

**Член 29**

**Информирање на крајните корисници**

(1) Трговецот, е должен да ги информира крајните корисници на батерии и акумулатори за:

* забраната за оставање на отпадни батерии и акумулатори како несортиран комунален отпад и обврската за одделно собирање на отпадните батерии и акумулатори;
* воспоставените системи за преземање на отпадните батерии и акумулатори и нивен третман и отстранување и
* можноста за предавање на отпадните батерии и акумулатори на продажните места на истите.

(2) Трговецот, информациите од ставот (1) на овој член ќе ги постави на неговата веб-страница, интернет, печатен маркетиншки материјали, билтени и на веб-страницата за продажба што ја користи трговецот, на видлив и лесно достапен начин.

(3) Трговецот, обврската за информирање на крајните корисници не може да ја пренесе на друг субјект.

**V. ОБВРСКИ НА ДРУГИТЕ ЗАСЕГНАТИ СТРАНИ**

**Член 30**

**Услови за приклучување кон систем на колективен или самостоен постапувач**

(1) Правните и физичките лица кои како резултат на вршење на нивната дејност поседуваат отпадни батерии и акумулатори, може да се приклучат кон системот на колективен или самостоен постапувач со отпадни батерии и акумулатори преку спроведување на мерки и активности кои се однесуваат на:

* обезбедување на простор и соодветни контејнери/садови за собирање на отпадни батерии и акумулатории и
* поставување на известувања и информации за крајните корисници согласно член 22 на овој закон.

(2) Субјектите од ставот (1) на овој член не се обврзани да поседуваат дозвола за управување со отпад согласно прописите за управување со отпадот за активностите од став (1) од овој член.

(3) Субјектите од ставот (1) на овој член, се должни собраните отпадни батерии и акумулатори без да ги модифицираат истите, да ги предадат на овластен собирач или инсталација/оператор за постапување со отпадни батерии и акумулатори кој претставува дел од колективен или самостоен постапувач со отпадни батерии и акумулатори. Предавањето на отпадните батерии и акумулатори се врши со транспортен и идентификационен формулар на начин пропишан согласно со прописите за управување со отпад.

(4) Колективните постапувачи односно самостојните постапувачи и субјектите од став (1) на овој член, меѓусебните права и обврски како и начинот на превземање и предавање на отпадните батерии и акумулатори ги уредуваат со склучување на договор за приклучување кон системот со взаемна согласност.

**Член 31**

**Обврски на економските оператори**

(1) Економските оператори во своите деловни простории или во нивна непосредна близина се должни да постават соодветни садови за собирање на преносни отпадни батерии и акумулатори односно индустриски или автомобилски батерии и акумулатори кои се користат за вршење на својата деловна активност или истите се користат од клиенти чиишто батерии и акумулатори ги отфрлаат.

(2) Големината и површината на садовите за собирање од став (1) од овој член, треба да биде сразмерна со просечната количина на батерии и акумулатори кои се продаваат на годишна основа.

**Член 32**

**Обврска за крајните корисници**

(1) Крајниот корисник е должен отпадните батерии и акумулатори да ги собира, чува и предаде на производителот, трговецот или овластениот собирач, кој е дел од колективен или самостоен постапувач, како одделно собрана фракција на комунален отпад или да ги предаде во собирен центар или собирно место определено за таа намена.

(2) Крајниот корисник пред да ги предаде отпадните батерии и акумулатори, должен е да ги собере или чува одвоено, за да не се мешаат со друг вид отпад, да не се ситнат или на друг начин уништуваат, или загадуваат со опасни или други супстанции, со што би се оневозможило нивното рециклирање.

(3) Крајниот корисник е должен отпадните автомобилски батерии и акумулатори кои ги создава да ги предаде на трговецот од кого ги набавил или на правни лица кои поседуваат соодветна дозвола за собирање или преработка на отпад, согласно прописите за управување со отпадот.

(4) Крајниот корисник е должен отпадните индустриски батерии и акумулатори кои ги создава да ги предаде на производителот од кои ги набавил или на правни лица кои поседуваат дозволи за собирање или преработка на отпад согласно прописите за управување со отпадот.

(5) Преносните отпадни батерии и акумулатори се отстрануваат и собираат одделно од другите видови на отпадни батерии и акумулатори во посебно означени садови за собирање.

**Член 33**

**Обврски на градоначалникот**

(1)Градоначалникот наОпштината, општините во градот Скопје и град Скопје се должни:

* да го организираат одделното собирање на отпадните батерии и акумулатори од домаќинствата;
* да организират собирање на отпадните батерии и акумулатори од страна на овластениот давател на услуги за собирање на комунален отпад, како одделна собрана фракција на комунален отпад;
* да определат и организираат собирни пунктови за одделно собирање на отпадни батерии и акумулатори од домаќинствата, во собирни центри или други времено определени места за таа намена на целата територија на општината, општина во градот Скопје и градот Скопје, каде крајните корисници ќе можат бесплатно да ги остават отпадните батерии и акумулатори од домаќинствата, и
* да соработуваат со колективните и самостојните постапувачи за управување со отпадни батерии и акумулатори, согласно овој закон и прописите за проширената одговорност на производителот.

(2) При определување на местата и локациите на собирните центри треба да се земе предвид бројот на жителите во населеното место, при што треба да се обезбеди најмалку по еден собирен центар на ниво на општина, односно најмалку по еден собирен центар за 30.000 жители.

(3) Собирните центри од ставот (2) на овој член ги вклучуваат и постојните места и локации за прием на одделно собрани фракции на комунален отпад, доколку овие места ги исполнуваат условите утврдени со овој или друг закон.

(4) Собраните отпадни батерии и акумулатори во определените места од став (2) на овој член се предаваат на колективен или самостоен постапувач за постапување со батерии и акумулатори бесплатно врз основа на склучен договор со општината, Градот Скопје односно регионалните единици за управување со отпад, преку Центарот за развој на соодветниот плански регион.

(5) Во договорот од став (4) на овој член се уредуваат меѓусебните права и обврски како и други прашања од интерес на договорните страни, начинот на редовно преземање на отпадните батерии и акумулатори, начинот на информирање на јавноста за собирните центри и други локации за преземање на отпадните батерии и акумулатори, начинот на покривање на трошоците настанати од работењето и други прашања од заеднички интерес. Договорот се склучува за период од најмалку една календарска година.

(6) Собирните места кои се наоѓаат во основните и средните училишта се исклучиво наменети за собирање на преносни батерии и акумулатори.

**Член 34**

**База на податоци и информативен систем**

Органот за животна средина е должен да воспостави и води електронска база на податоци за батерии и акумулатори кои се пуштаат на пазарот во Република Северна Македонија и за податоците за постапување со отпадни батерии и акумулатори согласно прописите за проширена одговорност на производителот.

**Член 35**

**Надоместок за управување со отпадни батерии и акумулатори**

(1) Производителот кој пушта на пазар во Република Северна Македонија батерии и акумулатори од кои при користење се создава отпадни батерии и акумулатори, како и производителот кој како краен корисник увезува во Република Северна Македонија батерии и акумулатори од кои при користење се создава отпадни батерии и акумулатори, е должен да плати надоместок за управување со отпадни батерии и акумулатори (во понатамошниот текст: надоместок).

(2) Надоместокот од ставот (1) на овој член, изнесува:

|  |  |
| --- | --- |
| **Износ на надоместок** | **Вид на батерии** |
| 450 мкд/кг | - преносни батерии |
| **Износ на надоместок** | **Вид на батерии** |
| 2.25 мкд/кг | - оловни автомобилски и индустриски батерии и акумулатори |
| **Износ на надоместок** | **Вид на батерии** |
| 25 мкд/кг | - други неоловни автомобилски и индустриски батерии и акумулатори |

(3) Надоместокот се пресметува врз основа на нето-тежината на батериите и на акумулаторите кои се пуштаат на пазарот, изразена во килограми, пресметано врз основа на регистрираната тежина за секој вид на пакување кој е регистриран согласно член 11 од овој закон и се изработува на квартална пресметка на посебен образец, дури и кога производителот не пуштил производи на пазарот во текот на тој квартал.

(4) Обврската за пресметување на надоместокот за производителот настанува во моментот кога батериите и акумулаторите за прв пат се пуштаат на пазарот во Република Северна Македонија.

(5) Обврската за пресметување на надоместокот за производителот кој, како краен корисник увезува батерии и акумулатори во Република Северна Македонија, настанува во моментот кога почнува користењето на батериите и акумулаторите.

(6) Производителот и производителот кој како краен увозник увезува батерии и акумулатори во Република Северна Македонија е должен да го плати утврдениот надоместок секој 15-ти ден од тековниот квартал на годината за сите пресметани надоместоци за претходниот квартал.

(7) Средствата од надоместокот од ставот (2) на овој член се приход на државниот буџет и се уплаќат на посебна сметка во рамките на трезорската сметка.

(8) Надоместокот не се плаќа доколку батериите и акумулаторите се извезуваат или уништуваат во тековната година, за што производителот треба да доставува доказ.

(9) Во случајот од став (8) на овој член, производителот и производителот кој краен корисник увезува батерии и акумулатори, е должен да обезбеди извозна декларација како доказ за количините на батерии и акумулатори за кои не е пресметан надомоесток е извезено надвор од земјата или да обезбеди службена декларација дека батериите и акумулаторите се уништени.

(10) Во случаите кога за извоз или уништување на батериите и акумулаторите е платен надоместокот, производителот и производителот кој како краен корисник увезува батерии и акумулатори, има право на надомест на платениот надоместок за извезената или уништената количина на батерии и акумулатори во рок од 5 години од плаќањето на надоместокот.

(11) За поврат на надоместокот од став (10) на овој член, производителот односно производителот како краен корисник поднесуваат барање на посебен образец заедно со кварталниот извештај од страна на производителот во наредниот квартал, во кој ќе се наведат причините за поврат на надоместок до Управата за јавни приходи.

(12) Поврат на надоместокот се врши со Решение на Управата за јавни приходи по испитување на доставената документација и проверка дали се исполнети условите за враќање на исплатениот надоместок во согласност со овој закон.

(13) Решението на Управата за јавни приходи се донесува најдоцна во рок од 60 дена по приемот на барањето за поврат на надоместок.

(14) Против Решението од став (13) од овој член може да се поднесе жалба до Државната комисија за одлучување во управна постапка и постапка од работен однос во втор степен, во рок од 15 дена од денот на приемот на решението.  
(15) По правосилноста на Решението за поврат на надоместокот, Управата за јавни приходи дава известување до Министерството за финансии врз основа на кое ќе се изврши повратот на надоместокот.

(16) Министерот кој раководи со органот за животна средина, во согласност со министерот кој раководи со органот на државната управа надлежен за работите од областа на финансиите, ја пропишува формата и содржината на образецот од ставот (3) на овој член, начинот, постапката и потребната документација за враќање на надоместокот во случаите од став (11) на овој член како и формата и содржината на образецот од ставот (11) на овој член.

**Член 36**

**Пресметување, уплатување и водење на евиденција за пресметаниот и уплатениот надоместок**

(1) Производителот кој пушта на пазарот батерии и акумулатори како и производителот кој како краен корисник увезува батерии и акумулатори е должен надоместокот од член 35 став (2) од овој закон навремено и правилно да го пресметува и уплатува како и да води, одржува и чува уредна и точна евиденција за пресметаниот и уплатениот надоместок.

(2) Врз основа на евиденцијата од ставот (1) на овој член, обврзникот составува и на секои три месеци доставува до Управата за јавни приходи пресметка за уплатениот надоместок на посебен образец, дури и доколку производителот не пуштил на пазарот производи во текот на тој квартал.

(3) Управата за јавни приходи, пресметките за уплатениот надоместок ги проверува и доколку утврди несоодветно плаќање на надоместокот, со Решение ја утврдува точната количини за кои треба да се плаќа надоместок.

(4) Против Решението од ставот (3) на овој член, производителотод став (1) од овој член може да изјави жалба до Државната комисија за одлучување во управна постапка и постапка од работен однос во втор степен, во рок од 15 дена од денот на приемот на решението.

(5) Министерот кој раководи со органот за животна средина во соработка со министерот за финансии го пропишуваат начинот за водење, одржување и чување на евиденцијата од ставот (1) на овој член, како и формата и содржината на образецот од ставот (2) на овој член.

Член 37

**Ослободување од плаќање на надоместокот**

Од плаќање на надоместокот од членот 35 став (2) од овој закон се ослободени следниве субјекти:

1. производителот и производителот кој како краен корисник увезува батерии и акумулатори во Република Северна Македонија, за кои склучил договор за преземање на обврски за постапување со отпадни батерии и акумулатори со колективен постапувач кој поседува дозвола согласно Законот за проширена одговорност на производителот во управувањето со посебните текови на отпад;
2. производителот и производителот кој како краен корисник увезува батерии и акумулатори во Република Северна Македонија на кој му е издадена дозвола како самостоен постапувач со отпадни батерии и акумулатори согласно со Законот за проширена одговорност на производителот во управувањето со посебните текови на отпад, и
3. производителот определен како мал производител согласно членот 24 од овој Закон.

**Член 38**

**Користење на надоместокот и програма за финансирање**

Средствата собрани од надоместокот од член 35 од овој закон се користат за финансирање и спроведување на мерки и активности за управување со отпад утврдени со планските и стратешките документи од областа на отпадот, а кои се насочени кон постигнување на целите на овој закон на начин и постапка пропишана согласно прописите за проширена одговорност на производителот..

**Член 39**

**Доброволно договарање**

Организациите кои застапуваат посебни интереси на економските оператори, можат да пристапат кон склучување на доброволен договор со министерството и/или Владата на Република Северна Македонија преку кој ќе ги регулираат меѓусебните права и обврски за да се постигнат повисоки национални цели од член 18 од овој закон, како и повисок степен на рециклирање, преработка и обработка и за воведување на сертифицирани системи за управување со животната средина на начин како што е утврдено во прописите за проширена одговорност на производителот.

**VI. НАДЗОР И НАДЛЕЖНИ ОРГАНИ**

**Член 40**

**Надлежни органи**

(1) Надзор над примената на овој закон и прописите донесени врз основа на овој закон врши органот за животна средина.

(2) Инспекцискиот надзор над примената на овој закон и на прописите донесени врз основа на овој закон го врши Државниот инспекторат за животна средина, преку своите државни инспектори за животна средина.

(3) Надзор над извештаите подготвени и доставени согласно член 12 од овој закон, врши стручниот орган.

(4) Инспекциски надзор над примената и спроведувањето на овој закон во поглед на обврските од овој закон од страна на трговците вршат Овластените инспектори за животна средина на општините, општините на Градот Скопје и Градот Скопје.

(5) Инспекциски надзор над примената и спроведувањето на овој закон во однос на означувањето на батериите и акумулаторите, пуштањето на пазар на батериите и акумулаторите согласно барањата на овој закон, како и во однос на известување на потрошувачите врши Државниот пазарен инспекторат.

(6) Инспекцискиот надзор над примената на правилата од овој закон во делот на оставање или предавање на отпадни батерии и акумулатори како дел од комунален отпад вршат комуналните инспектори на општините, општините во Градот Скопје и градот Скопје.

(7) Надзор на пресметаниот и уплатениот надоместок од страна на производителите, врши Министерството за финансии преку Управата за јавни приходи.

(8) Инспекциски надзор на примената на одредбиде на овој закон кои се однесуваат на плаќањето на надоместокот, ослободување од плаќање на надоместокот, како и pоковите за плаќање на надоместокот од страна на производителите го врши Управата за јавни приходи преку своите даночните инспектори.

**Член 41**

**Делокруг на надзор на државниот инспектор за животна средина**

1. Во вршењето на надзорот од својот делокруг, државниот инспектор за животна средина, има право да:
2. врши увид и контрола и да утврди дали се произведува и/или пушта на пазар батерии и акумулатори кои ги исполнуваат барањата утврдени со овој закон (член 7 став (1));
3. врши увид и контрола и да утврди дали се води евиденција во пишана и електронска форма по категории во килограми за количеството на батерии и акумулатори пуштени на пазарот и дали ги чува податоците на евиденцијата до определениот рок согласно член 12 став (1) и став (7) од овој закон;
4. врши увид и контрола и да утврди дали се доставува годишен извештај до стручниот орган во определн рок за видот и количината на батерии и акумулатори што го пуштил на пазар (член 12 став (2) од овој закон);
5. врши увид и контрола и да утврди дали е изготвена производствена спецификација со информации за тежината на батеријата и акумулаторот согласно член 12 став (3) од овој закон;
6. врши увид и контрола и да утврди дали се води месечна и годишна евиденција врз основа на производстевната спецификација за вкупното количество на батерии и акумулатори кои ги пуштил на пазар (член 12 став (4) од овој закон);
7. врши увид и контрола и да утврди дали се води евиденција за количините на отпадни батерии и акумулатори примени назад, според категорија, во дадена година и дали поседува доказ за предадените отпадни батерии и акумулатори на собирачи или рециклатори (член 12 став (5) од овој закон);
8. врши увид и контрола и да утврди дали батериите и акумулаторите се проектираат и произведуваат спротивно на член 14 став (1) од овој закон;
9. врши увид и контрола и да утврди дали производителот организира повратен прием на отпадните батерии и акумулатори во согласност со член 17 од овој закон;
10. врши увид и контрола и да утврди дали се обезбедува реализација на националните цели за собирање (член 18);
11. врши увид и контрола и да утврди дали производителот ги утврдува своите годишни цели за собирање во определениот рок (член 18 став (7));
12. врши увид и контрола и да утврди дали производителот обезбедува третман и рециклирање на собраните отпадни батерии и акумулатори согласно член 19 од овој закон;
13. врши увид и контрола и да утврди дали производителот обезбедува финансирање на трошоците за постапување со отпадни батерии и акумулатори (член 20 став (1));
14. врши увид и контрола и да утврди дали малиот производител плаќа паушален надоместок согласно член 20 став (2) од овој закон;
15. врши увид и контрола и да утврди дали се обезбедува финансиска гаранција за спроведување на обврските за собирање, преработка и рециклирање на отпадните батерии и акумулатори согласно член 21 од овој закон;
16. врши увид и контрола и да утврди дали производителот обезбедува исполнување на обврските и целите на овој закон преку враќање, собирање, преработка и рециклирање на свој трошок согласно член 23 став (1) и (2) од овој закон;
17. врши увид и контрола и да утврди дали производителот има склучен договор за превземање на обврските за постапување со отпадни батерии и акумулатори со колективен постапувач односно дали има воспоставен самостоен систем согласно член 23 став (3) од овој закон;
18. врши увид и контрола и да утврди субјектот е регистриран како мал производител и дали води евиденција и доставува извештаи согласно член 24 став (2) од овој закон;
19. врши увид и контрола и да утврди дали субјектот доставува точни податоци при утврдување како мал производител (член 24 став (3)); и
20. врши увид и контрола и да утврди дали производителот согласно овој закон е обврзан да плаќа надоместок за управување со отпадни батерии и акумулатори, и дали го плаќа надоместокот за управување со отпадни батерии и акумулатори (член 35 став (1)).

(2) На барање на Државниот инспектор за животна средина во вршењето на инспекцискиот надзор може да учествува и надлежен државен службеник вработен во стручниот орган.

(3) Државниот инспектор за животна средина е должен да изврши инспекциски надзор, кога тоа ќе го побара стручниот орган без одлагање.

**Член 42**

**Донесување на решенија на Државниот инспектор за животна средина**

1. При вршењето на инспекцискиот надзор, државниот инспектор за животна средина со решение:
2. ќе ги задолжи производителите да ги повлечат од пазар батериите и акумулаторите кои не ги исполнуваат барањата утврдени со овој закон (член 7 став (1));
3. ќе ги задолжи производителите да водат евиденција во пишана и електронска форма по категории во килограми за количеството на батерии и акумулатори пуштени на пазарот и да ги чуваат податоците на евиденцијата до определениот рок согласно член 12 став (1) и став (7) од овој закон;
4. ќе ги задолжи производителите да доставуваат годишен извештај до стручниот орган во определн рок за видот и количината на батерии и акумулатори пуштени на пазар (член 12 став (2) од овој закон);
5. ќе ги задолжи производителите да подготват производствена спецификација со информации за тежината на батеријата и акумулаторот согласно член 12 став (3) од овој закон;
6. ќе ги задолжи производителите да доставуваат месечна и годишна евиденција врз основа на производствената спецификација за вкупното количество на батерии и акумулатори пуштени на пазар (член 12 став (4) од овој закон);
7. ќе ги задолжи производителите да доставуваат евиденција за количините на отпадни батерии и акумулатори примени назад, според категорија, во дадена година и да обезбедат доказ за предадените отпадни батерии и акумулатори на собирачи или рециклатори (член 12 став (5) од овој закон);
8. ќе ги задолжи производителите батериите и акумулаторите да ги проектираат и произведуваат согласно на член 14 став (1) од овој закон;
9. ќе ги задолжи производителите да ги превземаат бесплатно отпадните батерии и акумулатори од крајниот корисник и трговецот согласно член 17 од овој закон;
10. ќе ги задолжи производителите да обезбедуваат реализација на национални цели за собирање (член 18 став (1));
11. ќе ги задолжи производителите да ги утврдуваат годишните цели за собирање во определн рок (член 18 став (11));
12. ќе ги задолжи производителите да обезбедуваат третман и рециклирање на собраните отпадни батерии и акумулатори согласно член 19 од овој закон;
13. ќе ги задолжи производителите да обезбедуваат финансирање на трошоците за постапување со отпадни батерии и акумулатори (член 20 став (1));
14. ќе ги задолжи малите производители да уплаќат паушален надоместок согласно член 20 став (2) од овој закон;
15. ќе ги задолжи производителите да обезбедуваат финансиска гаранција согласно член 21 од овој закон;
16. ќе ги задолжи производителите да обезбедуваат исполнување на обврските и целите на свој трошок преку враќање, собирање, преработка и рециклирање на отпадните батерии и акумулатори кој е создаден од пуштањето на пазар батерии и акумулатори согласно член 23 од овој закон;
17. ќе ги задолжи производителите да обезбедуваат исполнување на обврските и целите на овој закон преку враќање, собирање, преработка и рециклирање на свој трошок согласно член 23 став (1) и (2) од овој закон;
18. ќе ги задолжи производителите да склучат договор за превземање на обврските за постапување со отпадни батерии и акумулатори со колективен постапувач односно да воспостават самостоен систем согласно член 25 став (3) од овој закон доколку не уплатиле и немаат намера да плаќат надоместокот за управување со отпадни батерии и акумулатори;
19. ќе ги задолжи малите производители да доставуваат точни податоци до стручниот орган доколку давале неточни податоци за да се утврди како мал производител (член 24 став (3) од овој закон); и
20. ќе ги задолжи производителите да го плаќат надоместокот од член 35 на овој закон, доколку тие не се ослободени од плаќањето на надоместок.

(2) Ако при вршењето на инспекцискиот надзор државниот инспектор за животна средина утврди дека субјектите на надзор не се придржуваат кон барањата од овој закон, со записник ќе ги констатира утврдените неправилности и во решение ќе ги определи соодветните мерки и активности кои треба да ги превзема за надминување на настанатата ситуација како и ќе определи рок кој не може да биде подолг од 30 дена за да ги острани причините за настанатата состојба.

(3) При вршењето на инспекцискиот надзор, државниот инспектор за животна средина на субјектите на надзорот ќе им одреди привремена забрана за вршење на дејност која не може да биде подолг од 15 дена, за неправилностите утврдени од став (1) точки 1), , 3), 7), 9), 10), 11), 15), 16), 17), 18) и 19) од овој член.

(4) Против решението на државниот инспектор за животна средина може да се изјави жалба до Државната комисија за одлучување во управна постапка и постапка од работен однос во втор степен, во рок од осум дена од денот на приемот на решението.

(5) Доколку субјектите од став (1) од овој член не постапат согласно со решението на Државниот инспектор за животна средина и не ги отстранат причините за настанатата состојба утврдени со решението, државниот инспектор за животна средина ќе поднесе барање за поведување на прекршочна постапка до надлежен прекршочен орган или надлежен суд.

(6) Во случај кога ќе се утврди постоење на непосредна опасност по животот и здравјето на луѓето, инспекторот ќе издаде усна наредба за итно и неодложено отстранување на утврдените неисправности и неправилности коиво записник ги констатира во соработка со Државниот санитарно-здравствен инспекторат, како и ќе ги извести и другите надлежни инспектори или други државни органи за утврдените неправилности и ќе побара нивна интервенција.

(7) Ако констатираните неисправности и неправилности од ставот (6) од овој член, претставуваат опасност за загрозување на животната средина, животот и здравјето на луѓето, инспекторот веднаш ќе ја забрани работата на инсталацијата, објектот, постројката, уредот, како и употреба на средствата и опремата за вршење на дејноста.

(8) Во случаите од ставот (5) од овој член, инспекторот донесува писмено решение во рок од 48 часа од издавањето на усната наредба.

(9) При вршењето на надзорот од ставот (1) од овој член државниот инспектор за животна средина има право за преземање и на други мерки утврдени со прописите за животната средина и прописите за инспекциски надзор.

**Член 43**

**Делокруг на надзор на овластените инспектори за животна средина на општините, општините на Градот Скопје и Градот Скопје и комуналните инспектори на општините, општините на Градот Скопје и Градот Скопје**

(1) Во вршењето на надзорот од својот делокруг овластените инспектори за животна средина на општините, општините на Градот Скопје и на Градот Скопје, имаат право да:

1. врши увид и контрола и да утврди дали со отпадните батерии и акумулатори се постапува спротивно на член 10 од овој закон;
2. врши увид и контрола и да утврди дали трговецот со отпадните батерии и акумулатори постапува согласно член 26 од овој закон;
3. врши увид и контрола и да утврди дали трговецот води евиденција за количините на превземените отпадни батерии и акумуалтори согласнот член 27 од овој закон;
4. врши увид и контрола и да утврди дали трговецот за батериите и акумулаторите што ги продава има обезбедено писмена изјава од производителот за постапување со отпадните батерии и акумулатори (член 27 став (4)).
5. врши увид и контрола и да утврди дали отпадните батерии и акумулатори се превземаат во согласност со член 28 став (4) од овој закон;

(2) Во вршењето на надзорот од својот делокруг комуналните инспектори на општините, општините на Градот Скопје и на Градот Скопје, имаат право да:

1. врши увид и контрола и да утврди дали отпадните батерии и акумулатори се оставаат или предаваат на места означени за собирање на комунален отпад како несортиран комунален отпад од домаќинства согласно член 8 од овој закон;
2. врши увид и контрола и да утврди дали крајниот корисник со отпадните батерии и акумулатори постапува во согласност со член 32 од овој закон, и
3. 3) врши увид и контрола дали со отпадните батерии и акумулатори се постапува спротивно на член 10 од овој закон;

**Член 44**

**Донесување на решенија овластените инспектори за животна средина на општините, општините на Градот Скопје и Градот Скопје и донесување на решенија на комуналните инспектори на општините, општинитие во Градот Скопје и на Градот Скопје**

(1) При вршењето на инспекцискиот надзор, овластените инспектори за животна средина на општините, општините на Градот Скопје и Градот Скопјесо решение:

1. ќе ги задолжи субјектите при постапувањето со отпадните батерии и акумулатори да се почитуваат барањата од член 10 од овој закон;
2. ќе ги задолжи трговците со отпадните батерии и акумулатори да постапува огласно член 27 од овој закон;
3. ќе ги задолжи трговците да водат евиденција за количините на превземените отпадни батерии и акумулатори (член 27);
4. ќе ги задолжи трговците да побараат и да обезбедуваат писмена изјава од производителот за постапување со отпадните батерии и акумулатори согласно член 27 став (4) од овој закон; и
5. ќе ги задолжи трговците и производителите преземањето на отпадните батерии и акумулатори да се направи согласно начинот од член 28 став (4) од овој закон;

(2) При вршењето на инспекцискиот надзор, комуналните инспектори на општините, општинитие во Градот Скопје и на Градот Скопје со решение:

1. ќе ги задолжи субјектите да ги собираат отпадните батерии и акумулатори кои се оставени или предадени како несортиран комунален отпад на местата означени за собирање на комунален отпад (член 8);
2. ќе ги задолжи крајните корисници со отпадните батерии и акумулатори да постапуваат во согласност со член 32 од овој закон;

(3) Ако при вршењето на инспекцискиот надзор, инспекторите од став (1) и (2) на овој член утврдуваат дека субјектите на надзор не се придржуваат кон барањата од овој закон, со записник ќе ги констатира утврдените неправилности и во решение ќе ги определи соодветните мерки и активности кои треба да ги превзема за надминување на настанатата ситуација како и ќе определи рок кој не може да биде подолг од 30 дена за да ги острани причините за настанатата состојба.

(4) Против решението на надлежниот инспектор може да се изјави жалба до Државната комисија за одлучување во управна постапка и постапка од работен однос во втор степен, во рок од осум дена од денот на приемот на решението.

(5) Доколку субјектите од став (1) и (2) од овој член, не постапат согласно со решението на инспекторот и не ги отстранат причините за настанатата состојба утврдени со решението, инспекторот ќе поднесе барање со поведување на прекршочна постапка до надлежен прекршочен орган односно надлежен суд.

(6) Во случај кога ќе се утврди постоење на непосредна опасност по животот и здравјето на луѓето, инспекторот ќе издаде усна наредба за итно и неодложно отстранување на утврдените недостатоци кои во записник ќе ги констатира во соработка со Државниот санитарно-здравствен инспекторат, како и ќе ги извести и другите надлежни инспектори или други државни органи за утврдените неправилности и ќе побара нивна интервенција.

(7) Ако констатираните неисправности и неправилности од ставот (6) од овој член, претставуваат опасност за загрозување на животната средина, животот и здравјето на луѓето, инспекторот веднаш ќе ја забрани работата на инсталацијата, објектот, постројката, уредот, како и употреба на средствата и опремата за вршење на дејноста.

(8) Во случаите од ставот (6) од овој член, инспекторот донесува писмено решение во рок од 48 часа од издавањето на усната наредба.

(9) При вршењето на надзорот од ставот (1) од овој член инспекторите имаaт право за преземање и на други мерки утврдени со прописите за животната срединаи прописите за инспекциски надзор односно прописите за комунални дејности во ситуациите од став (2) на овој член.

**Член 45**

**Делокруг на надзор на даночните инспектори на Управата за јавни приходи**

(1) Во вршењето на надзорот од својот делокруг даночниот инспектор, имаат право да:

1. врши увид и контрола и да утврди дали производителот кој е обврзан да плаќа надоместок за управување отпади батерии и акумулатори од член 35, го пресметува и плаќа надоместокот во определено време (член 35 став (1) и (6) од овој закон);
2. да врши увид и контрола и да утврди дали производителите ги исполнуваат условите за ослободување од плаќањето на надоместок односно условите за поврат на платениот надоместок (член 35 став (9) и (10)) и
3. врши увид и контрола и да утврди дали надоместокот за управување со батерии и акумулатори се пресметува и уплатува навремено и правилно и дали ја одржува и чува уредна и точна евиденциајта за пресметаниот и уплатениот надемосток согласно член 36 став (1) и (2) од овој закон.

**Член 46**

**Донесување на решенија на даночните инспектори на Управата за јавни приходи**

(1) При вршењето на инспекцискиот надзор, даночните инспектори со решение:

1. ќе ги задолжи производителот кои се обврзани да плаќат надоместок за управување отпадни батерии и акумулатори од член 35, да го пресметува и плаќа надоместокот во определен рок (член 35 став (1) и (6));
2. ќе ги задолжи производителите да ја обезбедат потребната документација за ослободување од плаќањето на надоместок односно условите за поврат на платениот надоместок (член 35 став (9) и (10) од овој закон) и
3. ќе ги задолжи производителите надоместокот за управување со батерии и акумулатори да се пресметува и уплатува навремено и правилно и да ја одржува и чува уредна и точна евиденциајта за пресметаниот и уплатениот надемосток согласно член 36 став (1) и (2) од овој закон.

(2) Ако при вршењето на инспекцискиот надзор даночниот инспектор утврди дека субјектите на надзор не се придржуваат кон барањата од овој закон, со записник ќе ги констатира утврдените неправилности и во решение ќе ги определи соодветните мерки и активности кои треба да ги превзема за надминување на настанатата ситуација како и ќе определи рок кој не може да биде подолг од 30 дена за да ги острани причините за настанатата состојба.

(3) При вршењето на инспекцискиот надзор, даночниот инспектор на субјектите на надзорот ќе им одреди привремена забрана за вршење на дејност која не може да биде подолга од 30 дена, за неправилностите утврдени од став (1) точки 1) и 3) од овој член.

(4) Против решението на даночниот инспектор може да се изјави жалба до Државната комисија за одлучување во управна постапка и постапка од работен однос во втор степен, во рок од осум дена од денот на приемот на решението.

(5) Доколку субјектите од став (1) од овој член не постапат согласно со решението на даночниот инспектор и не ги отстранат причините за настанатата состојба утврдени со решението, државниот пазарен инспектор ќе поднесе барање за поведување на прекршочна постапка до надлежен прекршочен орган или надлежен суд.

**Член 47**

**Делокруг на надзор на државниот пазарен инспектор**

(1) Во вршењето на надзорот од својот делокруг, државниот пазарен инспектор има право да:

1. врши увид и контрола и да утврди дали се произведуваат и/или пуштаат на пазар батерии и акумулатори кои имаат присуство на тешки метали спротивно на член 9 од овој закон;
2. врши увид и контрола и да утврди дали батериите и акумулаторите кои се пуштат на пазар се означени согласно член 13 од овој закон;
3. врши увид и контрола и да утврди дали уредите кои работат на батерии или акумулатори се дизајнирани согласно член 15 став (1) и (2) од овој закон;
4. врши увид и контрола и да утврди дали се приложува упатство во кое се покажува начинот на безбедно отстранување на отпадните батерии и акумулатори и се постапува согласно член 15 став (3) од овој закон;
5. врши увид и контрола дали производителот ги информира крајните корисници и трговците согласно член 22 од овој закон;
6. врши увид и контрола дали трговецот ги информира крајните корисници согласно член 29 од овој закон;
7. врши увид и контрола дали се собраните отпадни батерии и акумулатори се предават согласно член 30 став (3) од овој член; и
8. врши увид и контрола дали економските опратори постапуваат согласно член 31 од овој закон.

**Член 48**

**Донесување на решенија на државниот пазарен инспектор**

(1) При вршење на инспекцискиот надзор, државниот пазарен инспектор со решение:

1. ќе ги задолжи производителите во рок не подолг од 30 да ги повлечат од пазар батериите и акумулаторите кои не ги исполнуваат барањата од член 9 од овој закон;
2. ќе ги задолжи производителите батериите и акумулатори како и батериските пакувања кои не се означени во согласност со член 13 од овој закон да ги повлечат од пазар во не подолг рок од 30 дена
3. ќе ги задолжи производителите уредите кои работат на батерии или акумулатори да ги дизајнираат согласно член 15 став (1) и (2) од овој закон;
4. ќе ги задолжи производителите да приложат упатство во кое се покажува начинот на безбедно отстранување на отпадните батерии и акумулатори согласно член 15 став (3) од овој закон;
5. ќе ги задолжи производителите да ги информираат крајните корисници и трговци на начин утврден во член 22 од овој закон;
6. ќе ги задолжи трговците да ги информираат крајните корисници на начин утврден во член 29 од овој закон;
7. ќе ги задолжи субјектите на надзор со собраните отпадни батерии и акумулатори да постапат согласно член 30 став (3) од овој закон; и
8. ќе ги задолжи економските оператори да постапуваат согласно член 31 од овој закон.

(2) Ако при вршењето на инспекцискиот надзор државниот пазарен инспектор утврди дека субјектите на надзор не се придржуваат кон барањата од овој закон, со записник ќе ги констатира утврдените неправилности и во решение ќе ги определи соодветните мерки и активности кои треба да ги превзема за надминување на настанатата ситуација како и ќе определи рок кој не може да биде подолг од 30 дена за да ги острани причините за настанатата состојба.

(3) При вршењето на инспекцискиот надзор, државниот пазарен инспектор на субјектите на надзорот ќе им одреди привремена забрана за вршење на дејност која не може да биде подолга од 15 дена, за неправилностите утврдени од став (1) точки 1), 2) и 3) од овој член.

(4) Против решението на државниот пазарен инспектор може да се изјави жалба до Државната комисија за одлучување во управна постапка и постапка од работен однос во втор степен, во рок од осум дена од денот на приемот на решението.

(5) Доколку субјектите од став (1) од овој член не постапат согласно со решението на државниот пазарен инспектор и не ги отстранат причините за настанатата состојба утврдени со решението, државниот пазарен инспектор ќе поднесе барање за поведување на прекршочна постапка до надлежен прекршочен орган или надлежен суд.

(6) Во случај кога ќе се утврди постоење на непосредна опасност по животот и здравјето на луѓето, инспекторот ќе издаде усна наредба за итно и неодложено отстранување на утврдените неисправности и неправилности кои во записник ги констатира во соработка со Државниот санитарно-здравствен инспекторат, како и ќе ги извести и другите надлежни инспектори или други државни органи за утврдените неправилности и ќе побара нивна интервенција.

(7) Ако констатираните неисправности и неправилности од ставот (6) од овој член, претставуваат опасност за загрозување на животната средина, животот и здравјето на луѓето, инспекторот веднаш ќе ја забрани работата на инсталацијата, објектот, постројката, уредот, како и употреба на средствата и опремата за вршење на дејноста.

(8) Во случаите од ставот (5) од овој член, инспекторот донесува писмено решение во рок од 48 часа од издавањето на усната наредба.

(9) При вршењето на надзорот од ставот (1) од овој член државниот пазарен инспектор има право за преземање и на други мерки утврдени со прописите за државен пазарен инспекторат и прописите за инспекциски надзор.

**Член 49**

**Примена на одредби од други закони во инспекцискиот надзор**

Во постапката при вршење на инспекциски надзор која се спроведува во согласност со овој закон, соодветно се применуваат одредбите на прописите за инспекциски надзор, прописите за животна средина, прописите за управување со отпад и прописите за проширена одговорност на производителот за управување со посебни текови на отпад, доколку со овој закон поинаку не е уредено.

**VII. ПРЕКРШОЧНИ ОДРЕДБИ**

**Член 50**

**Прекршочни санкции од прва категорија**

(1) Глоба во износ од 50 до 250 евра во денарска противвредност за микро трговци, од 250 до 500 евра за мали трговци, од 500 до 800 евра за средни трговци и од 800 до 1.000 евра во денарска противвредност за големи трговци ќе му се изрече за прекршок на правно лице, доколку:

1. отпадните батерии и акумулатори ги оставаат или предаваат на места означени за собирање на комунален отпад како несортиран комунален отпад од домаќинствата (член 8 од овој закон);
2. уредите кои работат на батерии или акумулатори не се дизајнирани согласно член 15 став (1) и (2) од овој закон;
3. не приложува упатство во кое се покажува начинот на безбедно отстранување на отпадните батерии и акумулатори и не постапува согласно член 15 став (3) од овој закон;
4. не обезбедува повратен прием на отпадните батерии и акумулатори согласно член 17 од овој закон;
5. не уплаќа паушален надоместок согласно член 20 став (2) од овој закон;
6. не ги информира на соодветен начин трговците и крајните корисници за согласно член 22 од овој закон;
7. не организира повратен прием на отпадни батерии и акумулатори во согласност со член 26 од овој закон;
8. не води евиденција за количините на преземени отпадни батерии и акумулатори според вид и категорија и не ја прави достапна на надлежните инспекциски органи во секое време согласно член 27 од овој закон;
9. внесува и претставува неточни податоци во евиденцијата за количините на преземени отпадни батерии и акумулатори (член 27став (3) од овој закон);
10. не обезбеди писмена изјава од производителот дека е дел од колективен систем за управување со батерии и акумулатори или дел од самостоен систем, односно изјава дека производителот го платил надоместокот, согласно член 27 став (4) од овој закон;
11. превземањето на отпадните батерии и акумулатори се врши спротивно на член 28 став (4) од овој закон;
12. крајните корисници не ги информира на соодветен начин за забраната за оставање на отпадни батерии и акумулатори како несортиран комунален отпад, за воспоставените системи за преземање и нивен третман и отстранување и за можноста за предавање на отпадните батерии и акумулатори на продажни места согласно член 29 од овој закон;
13. обврската за информирање на крајните корисници го пренесува на друг субјект спротивно член 29 став (3) од овој закон;
14. не ги предава собраните отпадни батерии и акумулатори на начин утврден во член 30 став (3) од овој закон;
15. не воспоставува соодветни садови за собирање на преносни отпадни батерии и акумулатори односно индустриски или автомобилски батерии и акумулатори согласно член 31 став од овој закон;
16. отпадните батерии и акумулатори не ги собира, складира и предава во согласност со член 32 од овој закон; и
17. не доставува до Управата за јавни приходи во определен рок пресметка за уплатениот надоместок на посебен образец согласно член 36 став (2) од овој закон.

(2) Глоба во износ до 300 евра во денарска противвредност ќе му се изрече на одговорното лице во правното лице за дејствијата од став (1) од овој член.

(3) Глоба во износ од 250 евра во денарска противвредност ќе му се изрече на физичкото лице за дејствијата од став (1) од овој член.

(4) На сторителот на прекршокот од овој член, прекршочнниот орган, може да му изрече прекршочна санкција забрана за вршење на дејноста во трање од најмалку три дена до најмногу 30 дена.

(5) На одговорното лице од ставот (2) од овој член, надлежниот прекршочен орган може да му изрече прекршочна санкција забрана за вршење на должноста во траење од најмалку три дена до најмногу 30 дена.

(6) Надлежен орган за изрекување на прекршочни санкции од овој член е прекршочниот орган формиран согласно Законот за животната средина.

**Член 51**

**Прекршочни санкции од втора категорија**

(1) Глоба во износ од 500 до 1.000 евра во денарска противвредност за микро трговци, од 1.000 до 2.000 евра за мали трговци, од 2.000 до 3.000 евра за средни трговци и од 3.000 до 6 .000 евра во денарска противвредност за големи трговци ќе му се изрече за прекршок на правно лице, доколку:

1. произведува и/или пушта на пазар батерии и акумулатори кои не ги исполнуваат барањата од овој закон (член 7 став (1));
2. отстранува батериите и акумулаторите преку депонирање и согорува отпадни индустриски и автомобилски батерии и акумулатори спротивно член 10 од овој закон;
3. не води евиденција во пишана и електронска форма по категории во килограми за количеството на батерии и акумулатори пуштени на пазарот и не ги чува податоците на евиденцијата до определениот рок согласно член 12 став (1) и став (7) од овој закон;
4. не доставува годишен извештај до стручниот орган во определн рок за видот и количината на батерии и акумулатори што го пуштил на пазар (член 12 став (2) од овој закон);
5. не изготви производствена спецификација со информации за тежината на батеријата и акумулаторот согласно член 12 став (3) од овој закон;
6. не води месечна и годишна евиденција врз основа на производстевната спецификација за вкупното количество на батерии и акумулатори кои ги пуштил на пазар (член 12 став (4) од овој закон);
7. не води евиденција за количините на отпадни батерии и акумулатори кој е примен назад, според категорија, во дадена година и за доказот на предадените отпадни батерии и акумулатори на собирачи или рециклатори (член 12 став (5) од овој закон);
8. батериите и акумулатори, како и батериските пакувања кои ги пушта на пазарот, не ги означува согласно член 13 од овој закон;
9. батериите и акумулаторите се проектираат, произведуваат и пуштат на пазар спротивно на член 14 став (1) од овој закон;
10. не ги утврдува годишните цели за собирање според категорија на отпад во килограми за тековната година во определн рок согласно член 18 став (11) од овој закон;
11. не обезбедува преработка и рециклирање според катогерија на производи согласно член 19 од овој закон;
12. не обезбедува финансирање на трошоците за постапување со отпадни батерии и акумулатори согласно член 20 од овој закон;
13. не обезбедува финансиска гаранција за спроведување на обврските за собирање, преработка и рециклирање на отпадните батерии и акумулатори согласно член 21 од овој закон;
14. не обезбедуваат исполнување на обврските и целите на овој закон преку враќање, собирање, преработка и рециклирање на свој трошок согласно член 23 став (1) и (2) од овој закон;
15. не склучил договор за превземање на обврски за постапување со отпадни батерии и акумулатори или не е дел од самостоен систем за постапување со отпад од пакување (член 25 став (3));
16. не се регистрира како мал производител, не води евиденција и не доставува извештаи согласно член 24 став (2) од овој закон;
17. намерно доставува неточни податоци при утврдување како мал производител (член 24 став (3));
18. намерно прикажува неточни податоци заради ослободување или поврат на надоместокот за отпадни батерии и акумулатори (член 35 став (9) и (10)), и
19. надоместокот за управување со батерии и акумулаторине го пресметува и уплатува навремено и правилно и не ја води, одржува и чува уредна и точна евиденција за пресметаниот и уплатениот надоместок согласно член 36 став (1) од овој закон.

(2) Глоба во износ до 300 до 500 евра во денарска противвредност ќе му се изрече на одговорното лице во правното лице за дејствијата од став (1) од овој член.

(3) Глоба во износ од 300 до 500 евра во денарска противвредност ќе му се изрече на физичкото лице за дејствијата од став (1) од овој член.

(4) На сторителот на прекршокот од овој член, надлежниот суд може да му изрече прекршочна санкција забрана за вршење на дејноста во трање од најмногу една година

(5) На одговорното лице од ставот (2) од овој член, надлежниот суд може да му изрече прекршочна санкција забрана за вршење на должноста во траење до најмногу една година.

(6) Надлежен орган за изрекување на прекршочни санкции од овој член е надлежниот суд.

**Член 52**

**Прекршочни санкции од трета категорија**

(1) Глоба во износ 6.000 од 8.000 евра во денарска противвредност за микро трговци, од 8.000-10.000 евра во денарска противвредност за мали трговци, од 10.000-15.000 евра во денарска противвредност за средни трговци и од 15.000-30.0000 евра во денарска противвредност за големи трговци ќе му се изрече за прекршок на правно лице, доколку:

1. произведува и/или пушта на пазар батерии и акумулатори кои содржат кои содржат тешки метали спротивно на член 9 од овој закон;
2. не обезбедува реализација на национални цели за собирање согласно член 18 став (1) од овој закон; и
3. не плаќа надоместок за управување со отпадни батерии и акумулатори во определен рок согласно член 35 став (1) и став (6) од овој закон.

(2) Глоба во износ од 700 до 1.000 евра во денарска противвредност ќе му се изрече на одговорното лице во правното лице за дејствијата од став (1) од овој член.

(3) Глоба во износ од 700 до 1.000 евра во денарска противвредност ќе му се изрече на физичкото лице за дејствијата од став (1) од овој член.

(4) На сторителот на прекршокот од овој член, надлежниот суд може да му се изрече прекршочна санкција забрана за вршење на дејноста во траeње од најмногу една години.

(5) На одговорното лице од ставот (3) од овој член, надлежниот суд може да му изрече прекршочна санкција забрана за вршење на должноста во траење до најмногу една години.

(6) Надлежен орган за изрекување на прекршочни санкции од овој член е надлежниот суд.

**Член 53**

**Опомена**

(1)   Доколку при вршењето на инспекцискиот надзор државниот инспектор за животна средина односно државниот пазарен инспектор утврди дека е сторена неправилност од член 50 став (1) точки 6, 12 и 13 и член 51 став (1) точка 16 на овој закон за прв пат, со записник ќе ги констатира утврдените неправилности и со решение ќе изрече опомена и ќе определи рок во кој субјектот на инспекциски надзор е должен да ги отстрани неправилностите утврдени со записник.

(2)    Државниот инспекторат за животна средина води единствена евиденција за изречени опомени.

(3)    Формата и содржината на евиденцијата на изречените опомени ја утврдува Директорот на Државниот инспекторат за животна средина.

**Член 54**

**Постапка за порамнување и спогодување**

(1) За прекршоците утврдени во член 50 од овој закон, надлежните инспектори овластени со овој закон се должни на сторителот на прекршокот да му предложат постапка за порамнување со издавање на прекршочен платен налог пред да поднесат барање за прекршочна постапка.

(2) За прекршоците утврдени во член 51 и член 52 од овој закон, надлежните инспектори треба на сторителот на прекршокот да му предложат постапка за спогодување пред да поднесат барање за поведување на прекршочна постапка.

(12)      Постапката на спогодување е итна и се води пред Комисија за спогодување  во рамките на органот за животна средина, независно од висината на предвидената глоба.

(3) Министерот кој раководи со органот за животна средина ја пропишува формата и содржината на прекршочниот платен налог.

**Член 55**

**Водење на прекршочната постапка**

(1) Прекршочната постапка се води согласно Законот за прекршоците и Законот за животната средина.

**VIII. ПРЕОДНИ И ЗАВРШНИ ОДРЕДБИ**

**Член 56**

**Рокови за спроведување**

(1) Регистрацијата согласно член 11 од овој закон, производителите кои пуштат на пазарот во Република Северна Македонија батерии и акумулатори, се должни да ја направат најдоцна до 31 март 2022 година.

(2) Производителот евиденцијата од член 12 став (1) од овој закон, е должен да почне да ја води од 1 јануари 2022 година.

(3) Првиот годишен извештај од член 12 став (2) од овој закон за видот и количината на батерии и акумулатори што го пуштил на пазар во Република Северна Македонија, производителот е должен да го достави најдоцна до 31 март 2023 година за 2022 година.

(4) Одредбите од член 35 од овој закон ќе започнат да се применуваат од 01 јануари 2022 година.

**Член 57**

**Донесување на подзаконски прописи**

(1) Подзаконските прописи за извршување на овој закон ќе се донесат во рок од една година од денот на влегувањето во сила на овој закон.

(2) До денот на влегувањето во сила на подзаконските прописи од ставот (1) на овој член ќе се применуваат постојните подзаконски прописи.

**Член 58**

**Укинување на важноста**

Со денот на отпочнувањето на примената на овој закон престанува да важи Законот за управување батерии и акумулатори и отпадни батерии и акумулатори (“Службен весник на Република Северна Македонија” број бр. 140/10, 47/11, 148/11, 39/12, 163/13 , 146/15 и 39/16)

**Член 59**

**Влегување во сила**

(1) Овој закон влегува во сила во рок од осум дена од денот на објавувањето во „Службен Весник на Република Северна Македонија“ а ќе почне да се применува од 1 јануари 2021 година.

**I. ОБРАЗЛОЖЕНИЕ НА ПРЕДЛОГ НА ЗАКОНОТ**

Главната причина за пристапување кон донесување на нов Законот за управување со батерии и акумулатори и отпадни батерии и акумулатори, е потребата за зајакнување и подобрување на системот за управување со отпадни батерии и акумулатори и понатамошно усогласување на националното законодавство со законодавството на ЕУ.

Резултатите од спроведувањето на сегашниот закон покажаа слабости и тешкотии во постигнување на основните цели на законот, како и постигнување на националните цели за собирање на отпадни батерии и акумулатори. Како слаби точки, меѓудругото беа воочени:

* недоволното регулирање на работата на колективните постапувачи со отпадни батерии и акумулатори, особено во делот на начинот на користење на средствата што ги плаќаат производителите кај колективните постапувачи за управувањето со отпадни батерии и акумулатори за нивна сметка, и
* недоволното вклучување на производителите, во колективните и самостојните системи за управување со батерии и акумулатори односно неплаќање на надоместокот предвиден со закон.

Оваа состојба наметна нов пристап во управувањето со батерии и акумулатори и отпадни батерии и акумулатори. Новиот пристап подразбира подетално уредување на воспоставувањето и работењето на колективните и самостојните постапувачи со отпадни батерии и акумулатори со посебен закон т.е со Законот за проширена одговорност на производителот во управување со посебните текови на отпад. Со новиот пристап, Законот за проширена одговорност на производителот во управување со посебните текови на отпад, освен колективните и самостојните постапувачи за управување со отпадни батерии и акумулатори ќе се однесува и на колективните и самостојните системи за постапување со другите видови на посебни текови на отпад, како што се: отпад од пакување, отпадна електрична и електронска опрема и слично.

Покрај горенаведеното, новиот пристап налага да се преуредат другите одредби од законот и да се прецизираат законските решенија и одредбите, за да се избегнат можностите за избегнување на законските обврски од страна на субјектите, а со тоа и нарушување на конкуренцијата и пазарот.

За постигнување на горенаведеното, се предлага нов Закон за управување со батерии и акумулатори и отпадни батерии и акумулатори, во кој предложените одредби и решенија се организирани во 8 поглавја како што следува:

Глава I : Општи одредби

Глава II: Барања за заштита на животната средина

Глава III: Обврски на производителите

Глава IV: Обврски на трговецот

Глава V: Обврски на другите засегнати страни

Глава VI: Надзор и надлежни органи

Глава VII: Прекшочни одредби

Глава VIII: Преодни и завршни одредби

Во рамки на **Глава I Општи одредби**, се дефинира предметот на уредување на овој предлог закон во **членот 1**.

Со **членот 2** се уредува супсидијарната примена на други закони во спроведувањето на одредени прашања од овој закон. Со овој член се утврдува:

* супсидијарна примена на прописите за управување со отпадот, во однос на прашањата кои се однесуваат на правилата за начинот на управување со опасен отпад кои не се посебно регулирани со овој закон,
* супсидијарна примена на прописите за животна средина во однос на прашањата во врска со пристап до информации кои се однесуваат на животната средина, учеството на јавноста во донесување на одлуки, оценка на влијанието на планови, програми и проекти врз животната средина,
* супсидијарна примена на прописите за проширена одговорност на производителот за управување со посебните текови на отпад, за организирање на производителите во колективни и самостојни системи за спроведување на принципот проширена одговорност на производителот за управување со батерии и акумулатори и отпадни батерии и акумулатори,
* супсидијарна примена на Законот за општата управна постапка за постапките утврдени со овој закон.

Целите на законот се утврдени во **членот 3** кои опфаќаат основните цели на предлог законот како и посебните целите согласно начелото на циркуларна економија.

**Членот 4** на предлог законот, ги определува начелата кои ќе се применуваат при управување со батерии и акумулатори и отпадни батерии и акумулатори. Со овој член се определува дека освен начелата утврдени во прописите за животната средина, прописите за управување со отпадот и прописите за проширена одговорност на производителот за управување со посебните текови на отпад, ќе се применуваат и Начелото на одговорност на производителот и Начелото на процена на животниот циклус на производот.

Врз кои видови на батерии и акумулатори ќе се применуваат одредбите на овој закон е дефинирано во **членот 5.** Со овој член се утврдува дека одредбите од овој закон се применуваат на сите видови на батерии и акумулатори, без разлика на нивната форма, зафатнина, тежина, материјалот од кој се составени или намената за користење, независно дали истите се вградени или не во уред или возило. Од примената на овој закон, се исклучени батерии и акумулаторите кои се користат во:

* опремата која е наменета за користење во одбраната, оружјето, муницијата и воениот материјал, со исклучок на производите кои не се наменети за конкретни воени цели, и
* опрема наменета за испраќање во вселената.

Дефинициите кои се значајни за примена на овој закон се дефинирани во **членот 6**, при што се уредува дека, соодветно ќе се применуваат и одредени дефиници од Законот за управување со отпад и Законот за проширена одговорност на производителот за управување со посебните текови на отпад.

Со **членот 7** се предвидува дека батериите и акумулаторите може да се пуштаат на пазар во територијата на Република Северна Македонија ако ги исполнува барањата утврдени со овој закон. По исклучок, батериите и акумулаторите кои не ги исполнуваат новите барања во однос на употребата на тешки метали, а кои биле пуштени на пазар пред почетокот на примената на овој закон, ќе можат да продолжат да се продаваат до завршување на залихата.

Во **Глава II** од предлог законот, се утврдуваат барањата кои треба да ги исполнуваат батериите и акумулаторите пред да се пушти на пазар во Република Северна Македонија. Овие барања се за заштита на животната средина, и се во согласност со Директивата на Европскиот Парламент и на Советот од 6 септември 2006 година (2006/66/ЕЗ) за батерии и акумулатори и отпадни батерии и акумулатори и за укинување на Директивата 91/157/ЕЕЗ. Во рамки на ова глава, се утврдени:

* забраната да се оставаат или предаваат отпадните батерии и акумулатори на места означени за собирање на комунален отпад, како несортиран комунален отпад од домаќинствата (**член 8**),
* барањата во поглед на употребата на тешки метали во батериите и акумулаторите (**член 9**), и
* забраната за депонирање и согорување на отпадни батерии и акумулатори (**член 10**),

**Главата III** ги утврдува обврските на производителите кои пуштаат батерии и акумулатори на пазар во Република Северна Македонија.

**Членот 11,** предвидува дека производителите кои пуштаат на пазар или увезуваат како крајни корисници батерии и акумулатори во Република Северна Македонија, се обврзани да се регистрираат во Управата за животна средина при Министерството за животна средина и просторно планирање. Начинот и постапката за регистрација се дефинирани во Законот за проширена одговорност на производителот за управување со посебните текови на отпад. За производителите кои не се регистрирани во Република Северна Македонија, а кои пуштаат на пазар во Република Северна Македонија спакувани стоки преку комуникација од далечина (е-трговија), се пропишува обврска истите да назначуваат овластен застапник, кој ќе ги исполнува нивните обврски во однос на овој закон.

Обврската за водење евиденција и известување е уредено со **членот 12** од овој предлог закон. Согласно овој член, производителот е должен да води евиденција по категории во килограми на батерии и акумулатори пуштени за прв пат на пазарот во Република Северна Македонија, во текот на една календарска година во пишана и електронска форма. Воедно, овој член пропишува обврска за производителите најдоцна до 31 март во тековната година, до Управата за животна средина при Министерството за животна средина и просторно планирање да достават годишен извештај за видот и количината на батерии и акумулатори што ги пуштил на пазар во претходната календарска година.

Со **членот 13** се уредува означувањето на батериите и акумулаторите. Според ова одредба производителите се должни батериите и акумулаторите кои ги пушта на пазар во Република Северна Македонија да ги означуваат, на следен начин:

* сите батерии и акумулатори, како и батериските пакувања, соодветно да ги означуваат со симбол кој прикажува обврска за одделно собирање на отпадните батерии и акумулатори,
* преносните и автомобилските батерии и акумулатори, дополнително да се означат и со податоци за капацитетот на истите, и
* батериите, акумулаторите и батериите во форма на копче кои содржат тешки метали, дополнително да се означат и со хемиски симбол на односниот метал.

**Членот 14** пропишува барање за производителите да пуштаат на пазар батерии и акумулатори со добри еколошки перформанси, во севкупниот животен циклус на производот. За оваа цел, производителите треба постојано да истражуваат за подобрување на еколошките перформанси на батериите и акумулаторите, во насока да се намалат количествата на опасни супстанци во производството на батерии и акумулатори, или кои содржат помалку загадувачки супстанци, особено како замена на живата, кадмиумот и оловото.

Со **членот 15** се уредува обврската за олесното отстранување, при што производителите на уреди кои работат на батерии или акумулатори се должни да ги дизајнираат уредите, на начин на кој крајниот корисник или квалификуваните лица ќе може лесно да ги отстрани отпадните батерии и акумулатори од уредот.

Според **член 16**, царинскиот орган нема да дозволи увоз на батерии и акумулатори без производителот да достави потврда за регистрација и регистрациски број од Министерството за животна средина и просторно планирање. Истотака, царинскиот орган ќе го забрани увозот на батерии и акумулатори доколку батериите и акумулаторите не ги исполнуваат барањата во поглед на употребата на тешки метали предвидени во овој закон.

Со **членот 17**, производителот се обврзува при продажба на батерии и акумулатори, бесплатно да го превземе отпадните батерии и акумулатори трговецот или крајниот корисник. Со цел зголемено собирање на отпадните батерии и акумулатори, производителот може да презема активности со кои ќе ги потикне крајните корисници да ги враќаат отпадните батерии и акумулатори, како што се нудење попусти при купување на нови производи, или друг вид стимулациски мерки.

**Членот 18** ги утврдува „Националните цели за собирање на отпадни батерии и акумулартори во Република Северна Македонија. Согласно овој член, на територијата на Република Северна Македонија до 31 декември 2025 годишно треба да се постигнат следните национални цели:

* собирање на минимум 45% од тежината на преносните батерии и акумулатори што се пуштени на пазарот на територијата на Република Северна Македонија, и
* собирање на минимум 80% од тежината на автомобилски и индустриски батерии и акумулатори што се пуштени на пазарот на територијата на Република Северна Македонија.

За постигнување на националните цели, секој производител е должен да учествува со количина која е најмалку еднаква на односот на неговиот удел во вкупната просечна количина на батерии и акумулатори што се пуштени на пазарот во Република Северна Македонија.

Барањата во однос на процесот на третман и рециклирање на отпадни батерии и акумулатори, се пропишани во **членот 19**. Овие барања се согласност со Директивата на Европскиот Парламент и на Советот од 6 септември 2006 година (2006/66/ЕЗ) за батерии и акумулатори и отпадни батерии и акумулатори и за укинување на Директивата 91/157/ЕЕЗ.

Обврските на производителот за финансирање на активностите за управување со батерии и акумулатори и отпадни батерии и акумулатори, се утврдени во **членот 20** од овој закон. Со овој член се пропишуваат кои активности производителот е должен да ги финансира. Овој член, истотака предвидува дека категоријата на производители утврдени како „Мали производители“, исполнувањето на ова обврската ја реализира со плаќање на надоместок во паушален износ од 6.000 МКД на годишно ниво. Според овој член трошоците за финансирање на активностите за управување со батерии и акумулатори и отпадни батерии и акумулатори, производителот не сме да ги прикажува одделно при продажбата на батерии и акумулатори.

**Членот 21** од овој закон пропишува обврска за производителот да обезбеди финансиска гаранција за спроведување на своите обврски кои произлегуваат од овој закон а кои се однесуваат на собирање, преработка и рециклирање на отпадните батерии и акумулатори. Финансиската гаранција треба да се обезбедува за секоја календарска година, согласно Законот за проширена одговорност на производителот за управување со посебни текови на отпад.

**Членот 22** пропишува обврска за производителот на соодветен начин да ги информира трговците и крајните корисници, за битните својства на батериите и акумулаторите во поглед на опасните и штетните материи и супстанции кои тие ги содржат и за начинот на постапувањето со нив кога тие ќе станат отпад.

Со **членот 23** се дефинираат главните обврски на производителот во однос на постапувањето со отпадни батерии и акумулатори, начинот на исполнување на овие обврски како и обврската за добивање на дозвола за самостоен постапувач или склучување на договор за превземање на обврските за постапување со Колективен постапувач со отпадни батерии и акумулатории.

**Членот 24**, ги ослободува од обврската за враќање, собирање, преработка и рециклирање на отпадните батерии и акумулатори производителите кои пуштат на пазар мали количини на батерии и акумулатори т.е „Малите производители“. Според овој член, ова категорија на производители секоја година најдоцна до 15 јануари, се должни да побараат од Управата за животна средина да се утврдат како мал производител за претходната година, доколку пуштил на пазарот количини на батерии и акумулатори помали или исти со тие утврдени во овој закон.

Со **членот 25** се утврдува дека одредбите од овој закон кои се однесуваат на увозот на нови производи се применуваат и увозот на користени батерии и акумулатори како одделен производ или како дел од уред во Република Северна Македонија

Во **Главата IV** се утврдуваат обврските на трговците во управувањето со батерии и акумулатори и отпадни батерии и акумулатори.

Со **членовите 26, 27, 28** се уредува обврската на трговците за повратен прием на отпадните батерии и акумулатори од потрошувачите. Согласно овие одредби, производителот е должен без надоместок да ги превземе собраните отпадни батерии и акумулатори од трговецот, а и трговецот не може да бара надомест за преземање на отпадните батерии и акумулатори од производителот. За евиденција на собраните отпадни батерии и акумулатори, трговците треба да водат евиденција за количините на преземените отпадни батерии и акумулатори според вид и хемиски состав, која треба да биде достапна на надлежните инспекциски органи.

**Членот 29**, утврдува обврска за трговците да ги информираат крајните корисници на батерии и акумулатори за:

* забраната за оставање на отпадни батерии и акумулатори како несортиран комунален отпад и обврската за одделно собирање на отпадните батерии и акумулатори;
* воспоставените системи за преземање на отпадните батерии и акумулатори и нивен третман и отстранување и
* можноста за предавање на отпадните батерии и акумулатори на продажните места на истите.

Во **Главата V** се регулираат обврските на други засегнати страни во управувањето со батерии и акумулатори и отпадни батерии и акумулатори.

**Членот 30** од овој закон, им дава можност на правните и физичките лица кои со нивната дејност поседуваат отпадни батерии и акумулатори да се приклучат кон системот на колективен или самостоен постапувач со отпадни батерии и акумулатори преку спроведување на мерки и активности кои се однесуваат на:

* обезбедување на простор и соодветни контејнери/садови за собирање на отпадни батерии и акумулатории и
* поставување на известувања и информации за крајните корисници согласно член 22 на овој закон.

Согласно овој член, овие субјекти собраните отпадни батерии и акумулатори треба да ги предадат без да ги модифицираат истите, на овластен собирач или оператор за постапување со отпадни батерии и акумулатори кој претставува дел од колективен или самостоен постапувач.

**Членот 31** од овој закон, ги обврзува економските оператори во своите деловни простории или во нивна непосредна близина да постават соодветни садови за собирање на преносни отпадни батерии и акумулатори односно индустриски или автомобилски батерии и акумулатори кои се користат за вршење на својата деловна активност или истите се користат од клиенти чиишто батерии и акумулатори ги отфрлаат.

Со **членот 32**, крајните корисници отпадните батерии и акумулатори треба да ги собираат, складираат и предават на производителот, трговецот или овластениот собирач кој е дел од колективен или самостоен постапувач за отпадни батерии и акумулатори како одделно собрана фракција на комуналниот отпад или ги предаде отпадните батерии и акумулатори во собирен центар или собирно место определено за таа намена. Со ова законско решение, крајниот корисник се обврзува:

* отпадните автомобилски батерии и акумулатори кои ги создава да ги предаде на трговецот од кого ги набавил или на правни лица кои поседуваат соодветна дозвола за собирање или преработка на отпад, и
* отпадните индустриски батерии и акумулатори кои ги создава да ги предаде на производителот од кои ги набавил или на правни лица кои поседуваат дозволи за собирање или преработка на отпад.

**Членот 33**, ги пропишува обврските на Единиците на локалната самоуправа. Според предложеното законско решение, општините, општините во градот Скопје и град Скопје, се одговорни:

* да го организираат одделното собирање на отпадните батерии и акумулатори од домаќинствата;
* да организират собирање на отпадните батерии и акумулатори од страна на овластениот давател на услуги за собирање на комунален отпад, како одделна собрана фракција на комунален отпад;
* да определат и организираат собирни пунктови за одделно собирање на отпадни батерии и акумулатори од домаќинствата, во собирни центри или други времено определени места за таа намена на целата територија на општината, општина во градот Скопје и градот Скопје, каде крајните корисници ќе можат бесплатно да ги остават отпадните батерии и акумулатори од домаќинствата, и
* да соработуваат со колективните и самостојните постапувачи за управување со отпадни батерии и акумулатори, согласно овој закон и Законот за проширената одговорност на производителот за управување со посебни текови на отпад.

Со **членот 34**, се обврзува Управата за животна средина при Министерството за животна средина, да воспоставува и води електронска база на податоци за батерии и акумулатори кои се пуштаат на пазар во Република Северна Македонија и за податоците за постапување со отпадните батерии и акумулатори.

Со **членовите 35, 36, 37 и 38** се регулираат прашањата за надоместок за управување со батерии и акумулатори и отпадни батерии и акумулатори што производителите треба да го плаќаат врз основа на принципот „загадувачот плаќа“. Ова законско решение ги вклучува и обврските за водење на евиденција на пресметаниот и уплатен надоместок, начинот на плаќање на надоместокот, правото за враќање на уплатениот надоместок во случаи на извоз на батерии и акумулатори, како и правото за ослободувањето од плаќање на надоместок за одредени субјекти.

Средствата од надоместокот се утврдени како приход на Буџетот на Република Северна Македонија и ќе се користат за финансирање и спроведување на мерки и активности за управување со отпад утврдени со планските и стратешките документи од областа на отпадот, а кои се насочени кон постигнување на целите на овој закон на начин и постапка пропишана согласно со Законот за проширена одговорност на производителот во управувањето со посебните текови на отпад.

Со **членот 39** се овозможува, преку доброволно договарање помеѓу Министерството за животна средина и просторно планирање и/или Владата на Република Северна Македонија и економските оператори, да се постигнат повисоки цели од оние утврдени со овој закон, и да се стимулира воведување на сертифицирани системи за управување со животната средина.

**Главата VI** го уредува надзорот над примената на овој закон.

**Членот 40** ги пропишува органите и инспекциските служби кои се овластени да вршат надзор над спроведувањето на овој закон, и тоа:

* Министерството за животна средина и просторно планирање, за надзор над примената на овој закон и прописите донесени врз основа на овој закон;
* Државниот инспекторат за животна средина, за инспекцискиот надзор над примената на овој закон и на прописите донесени врз основа на овој закон;
* Управата за животна средина при Министерството за животна средина и просторно планирање, за надзор над извештаите подготвени и доставени согласно член 12 од овој закон;
* Овластените инспектори за животна средина на општините, општините на Градот Скопје и Градот Скопје, за инспекциски надзор над примената и спроведувањето на овој закон во поглед на обврските на трговците;
* Државниот пазарен инспекторат, за инспекцискиот надзор над примената и спроведувањето на овој закон во поглед на означувањето на батериите и акумулаторите, пуштањето на пазар на батериите и акумулаторите согласно барањата на овој закон, како и во однос на известување на потрошувачите;
* Комуналните инспектори на општините, општините во Градот Скопје и градот Скопје, за инспекциски надзор над примената на правилата од овој закон во делот на оставање или предавање на отпадните батерии и акумулатори како дел од комунален отпад и
* Управата за јавни приходи, за надзор на пресметаниот и уплатениот надоместок од страна на производителите, плаќање на надоместокот, ослободување од плаќање на надоместокот, како и pоковите за плаќање на надоместокот од страна на производителите.

**Членот 41** го уредува делокругот на надзор на државниот инспектор за животна средина, додека **членот 42** ги утврдува решенијата што тој може да ги донесе. Во **членот 43** се уредува делокругот на надзор на овластените инспектори за животна средина на општините, општините на Градот Скопје и Градот Скопје и комуналните инспектори на општините, општините на Градот Скопје и Градот Скопје, а во **членот 44** се утврдуваат решенијата што овие инспектори може да ги донесуваат.

Со **членот 45** се утврдува делокругот на надзор на даночните инспектори на Управата за јавни приходи, а во **членот 46** се утврдуваат решенијата што даночните инспектори може да ги донесат.

Со **членот 47** се уредува делокругот на надзор на државните пазарни инспектори, а во **членот 48** се утврдуваат решенијата што даночните инспектори може да ги донесат.

Заради меѓусебната поврзаност со други прописи, со **членот 47** се уредува дека во инспекцискиот надзор можат да се применуваат и одредбите од Законот за инспекцискиот надзор, Законот за управување со отпадот, Законот за животната средина и Законот за проширена одговорност на производителот за управување со посебни текови на отпад, доколку со овој закон поинаку не е уредено.

**Главата VII** ги уредува прекршочните одредби кои ќе се применуваат за спроведување на овој закон.

Со **членовите 50, 51 и 52** се пропишани три категории на прекршочни санкции кои се разликуваат по тежината на прекршокот што го уредуваат и по висината на предвидената глоба. Во овие одредби се предвидени ефективни и пропорцинални прекршочни санкции, за правни и физички лица доколку ги прекршуваат одредбите од овој закон.

Со **членот 53** досегашната постапка за едукација за сторителите на прекршоците, се заменува со опомена која со решение ќе ја изрекуваат надлежните инспектори за лесни неправилности.

Со **членот 54** се утврдуваат за кои прекршоци, на сторителот може да му се предложи постапка за порамнување односно постапка за посредување. Воедно, во овој член детално се пропишува постапката за посредување и порамнување која надлежниот инспектор треба да ја следи, која е усогласена со Законот за прекршоците.

Согласно **член 55** прекршочната постапка пред Прекршочната комисија се води согласно одредбите на Законот за животната средина, а одмерувањето на висината на глобата за правно лице односно за физичко лице се врши согласно одредбите на Законот за прекршоци.

Во **Главата VIII** се уредени прашањата за влегување на сила на овој закон како и преодните одредби. Во овој поглед **членот 56** ги пропишува роковите за спроведување на одредени обврски од законот, **членот 57** го утврдува рокот за донесување на подзаконските акти и дава можност до донесувањето на подзаконските акти, да се применуваат постојните подзаконски акти.

Со **членот 58** се укинува важноста на досегашниот закон, со денот на отпочнувањето на примена на овој закон.

Согласно **член 59,** овој закон влегува во сила во рок од осум дена од денот на објавувањето во „Службен Весник на Република Северна Македонија“ а ќе почне да се применува од 1 Јануари 2021 година.

**II.МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ**

Предложените решенија во овој предлог закон, меѓусебно се поврзани и се надополнуваат. Истотака, предложените решенија во овој предлог закон, се директно поврзани со решенијата што се дадени во Законот за управување со отпадот и Законот за проширена одговорност на производителот за управување со посебни текови на отпад, при што овој предлог закон ги следи воспоставените правила во наведените закони. Како такви, овој предлог закон и наведените закони заедно преставуваат една целина на системот за управување со батерии и акумулатори и отпадни батерии и акумулатори. Овој закон не може да се применува ако истовремено не се следат и одредбите од Законот за управување со отпад и Законот за проширена одговорност на производителот за управување со посебни текови на отпад.

**III.ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА**

Република Северна Македонија како земја кандидат за влез во ЕУ потребно е да го усогласи своето законодавство со она на ЕУ, како и да обезбеди примена на истото преку постигнување на целите и стандардите утвдени во истото. Управувањето со отпадни батерии и акумулатори на ниво на ЕУ е засновано на начелото на одговорност на производителот, што треба да се постигнува со донесувањето на овој закон. Во таа насока, во предлог законот се транспонираат одредбите од Директивата на Европскиот Парламент и на Советот од 6 септември 2006 година (2006/66/ЕЗ) за батерии и акумулатори и отпадни батерии и акумулатори и за укинување на Директивата 91/157/ЕЕЗ. Воедно, со овој предлог закон се воспоставува правна рамка која ќе овозможува понатамошно транспонирање на законодавството на ЕУ од ова област, во подзаконските акти предвидени да се донесат врз основа на овој закон.

Со донесувањето и спроведувањето на овој закон, истотака ќе се придонесе кон подобрување на животната средина, заштита на здравјето на луѓето, како и кон искористување на економскиот потенцијал што го имаат отпадните батерии и акумулатори со тоа што ќе се придонесува кон зачувување на природни ресурси.

Воедно, со предложените решенија во предлог законот ќе се потврди и зајакне веќе воспоставениот систем за управување со батерии и акумулатори и отпадни батерии и акумулатори. При што со усвојувањењето на овој закон и Законот за проширена одговорност на производителот за управување со посебни текови на отпад, подетално ќе се уреди воспоставувањето и работењето на самостојните и колективните постапувачи со батерии и акумулатори и отпадни батерии и акумулатори, како главни чинители во системот за управување со батерии и акумулатори и отпадни батерии и акумулатори.

1. Во овој закон се транспонираат одредбите од Директивата на Европскиот Парламент и на Советот од 6 септември 2006 година (2006/66/ЕЗ) за батерии и акумулатори и отпадни батерии и акумулатори и за укинување на Директивата 91/157/ЕЕЗ. [↑](#footnote-ref-1)